title: Faanejelm

text: Faanejelmit lunastettiin kierrosta valtionvelkakonttorin seteleillä vuosina 1792–93.


title: Villano de las encartaciones

text: Villano de las encartaciones on "Encartacionesin" (Vizcaya), Itä-Kantabrian, Burgosin provinssin pohjoisosien, Palencian ja Álavan provinssin alueille tyypillinen koirarotu. Se on erittäin harvinainen, eikä sitä vuonna 2005 esiintynyt Espanjassa kuin 100-1000 yksilön verran.


title: Villano de las encartaciones

text: Villano de las encartaciones kuuluu niin sanottuihin "fila"- tai "presa"-tyyppisiin doggeihin. Sen karvapeite on yleensä brindle punaisin ja harmain vivahtein, mutta jotkin yksilöt ovat lähes kokonaan mustia. Pienet valkoiset merkit rinnassa ja raajoissa sallitaan. Koira saavuttaa lopullisen kokonsa noin vuoden ikäisenä, jolloin se on 56–65 cm korkea (urosten keskiarvo 58,5 cm ja narttujen 56 cm) ja painaa noin 35 kg.


title: Villano de las encartaciones

text:
Rotu on hiljainen ja hyvä vahti, muttei aggressiivinen ihmisiä kohtaan. Se on maatiasimainen, rohkea ja helposti koulutettava. Yleensä sitä käytetään nautakarjan paimentamiseen, mutta myös villisian metsästykseen. Se työskentelee samalla tavalla kuin kiinnipitävät "presa"-tyyppiset metsästyskoirat, esimerkiksi kanariandoggi.
Villano syntyi, kun Vizcayan alueen viljelijät risteyttivät alkuperäisen "alanon" (eri asia kuin nykyinen espanjandoggi "alano español") presa-tyyppisen alanoa kevyemmän koiran kanssa, joka oli nopea, tehokas ja pystyi seuraamaan nautaa pitkällä aikavälillä.
Tätä koiraa ei ole koskaan käytetty tappeluun, vaan se on alkuperäisessä työssään ollut suurena apuna maatilan töissä. Se paimentaa "monchina"-karjaa jota kasvatetaan Pohjois-Espanjassa.


title: Racing Club

text: Racing Club on urheiluseura Avellanedasta, Buenos Airesin maakunnasta, Argentiinasta. Seuran päälaji on jalkapallo, jossa se pelaa maan pääsarjassa.


title: Racing Club

text: Racing Club luetaan kuuluvaksi Argentiinan viiden suurseuran joukkoon yhdessä Boca Juniorsin, River Platen, San Lorenzon ja Independienten kanssa, vaikkakin sen suurimman menestyksen vuodet ajoittuvat useiden vuosikymmenten taakse. Ennen ammattilaissarjan perustamista vuonna 1931 seura voitti Argentiinan amatöörisarjojen mestaruuden kaikkiaan yhdeksän kertaa.


title: Racing Club

text: Ammattilaisliigassa seuran suurinta aikaa olivat 1950- ja 1960-lukujen tienoo, jolloin se voitti Argentiinan mestaruuden kaikkiaan kuusi kertaa. Vuonna 1967 seura voitti Copa Libertadoresin sekä ensimmäisenä argentiinalaisjoukkueena Euroopan ja Etelä-Amerikan mestarien välisen cupin, kun se kukisti Glasgow'n Celticin kolmiosaiseksi venyneessä ottelussa. Pitkän tauon ja suurien talousvaikeuksien jälkeen joukkue kykeni vuonna 2001 voittamaan syyskauden mestaruuden.


title: Racing Club

text: Kotiottelunsa Racing Club pelaa Juan Domingo Perón -stadionilla, josta käytetään nimitystä ""Avellanedan sylinteri"". Seuran historiallinen paikallisvastustaja on naapuriseura Independiente. Joukkueitten kiihkoisat kohtaamiset tunnetaan nimellä "Avellanedan klassikko".


title: Backstage Alliance

text: Backstage Alliance on vuonna 2007 perustettu suomalainen levy-yhtiö, joka syntyi, kun Wolfgang Records ja Merceedees Tuotanto -levy-yhtiöt yhdistyivät. Yhtiön toimistot sijaitsevat Helsingissä.


title: Backstage Alliance

text: Backstage Alliance on Suomen musiikkikustantajat ry:n jäsen.Backstage Alliance on myös julkaissut The Hellacoptersien ja The Bellraysien tuotantoa Suomessa.


title: Baskienpaimenkoira

text: Baskienpaimenkoira ("euskal artzain txakurra") on Baskimaasta kotoisin oleva koirarotu, jota paikalliset paimenet yleensä käyttävät karjanpaimentamiseen. Sen uskotaan polveutuneen keskieurooppalaisista paimenkoirista. Rotu ei ole kansainvälisesti tunnustettu, mutta Real Sociedad Canina de España (RSCE) on hyväksynyt sen.


title: Baskienpaimenkoira

text: Baskienpaimenkoiralla on hyvät mittasuhteet, vahvat suorakaiteenmuotoiset rungot ja ravaavat liikkeet. Sen pää on melko kevyt ja niska lyhyt. Sen silmät ovat soikionmuotoiset ja ruskeat tai meripihkanväriset. Sen korvat ovat keskikokoiset, kolmionmuotoiset ja joskus kärjistään taittuneet. Säkäkorkeuden ja pituuden välinen suhde on noin 1:1,2. Karvapeite on keskipitkä, rungossa pidempi kuin päässä eikä koskaan peitä silmiä.


title: Baskienpaimenkoira

text: Rodusta on olemassa kaksi muunnosta: lyhyt- ("gorbeiakoa") ja pitkäkarvainen ("iletsua"). Aivan kuten pyreneittenpaimenkoirilla, myös tällä rodulla lyhytkarvainen ei ole täysin lyhytkarvainen, mutta eroaa pitkäkarvaisesta sillä ettei sen naama ole yhtä karvainen eikä "viiksekäs". Lyhytkarvainen on väriltään aina kuparinpunainen, kun taas pitkäkarvaisen sallitut värit ovat fawn, kullankeltainen ja kanelinruskea. Lyhytkarvaisten urosten säkäkorkeus on 47-61 cm ja paino 18-36 kg, nartuilla vastaavat mitat ovat 46-59 cm ja 17-29 kg. Pitkäkarvaisten urosten säkäkorkeus on 47-63 cm ja paino 18-33 kg, nartuilla vastaavat mitat ovat 46-58 cm ja 17-30 kg.


title: Baskienpaimenkoira

text: Baskienpaimenkoira on yksi vanhimmista koiraroduista, ja sen epäillään polveutuvan keskieurooppalaisista paimenkoirista. Alueen neoliittisista luolista löydettiin ihmisten jäännöksiä kuten luita, jotka ovat peräisin n. 12 000 vuoden takaa. Niiden uskotaan osoittavan, että paikalliset ihmiset jotka elivät aikanaan nykyisen Baskimaan alueella olivat paimenia. 1500-luvulta asti on olemassa freskoja ja maalauksia joissa esiintyy baskienpaimenkoira. Lyhytkarvainen muunnos on vanhempi ja alkuperäisempänä ja puhtaampana säilynyt kuin pitkäkarvainen.


title: Baskienpaimenkoira

text: Rodun virallinen tunnustaminen vaati laajoja tutkimuksia Baskimaan alueella: vasta kun sen eroavaisuudet muihin koirarotuihin, kuten pyreneittenpaimenkoiraan ja katalonianpaimenkoiraan voitiin osoittaa kyllin suuriksi, RSCE hyväksyi sen itsenäiseksi roduksi vuonna 1996.


title: The Highwaymen

text: The Highwaymen oli country-musiikin superyhtye, jonka muodostivat muun muassa outlaw country -musiikkityylin kehitykseen merkittävästi vaikuttaneet Johnny Cash, Waylon Jennings, Willie Nelson ja Kris Kristofferson.


title: The Highwaymen

text: Yhtye oli aktiivisena vuosina 1985–1995, ja se levytti Columbia Recordsille ja Liberty Recordsille.


title: Club Atlético Rosario Central

text: Club Atlético Rosario Central on urheiluseura Rosariosta, Argentiinasta. Seuran päälaji on jalkapallo, jossa se pelaa maan pääsarjassa.


title: Club Atlético Rosario Central

text: Kotiottelunsa Rosario Central pelaa Dr. Lisandro de la Torre -stadionilla, joka tunnetaan nimellä "Gigante de Arroyito", samannimisessä kaupunginosassa. Seuran historiallinen paikallisvastustaja on toinen rosariolaisjoukkue Newell’s Old Boys.


title: Club Atlético Rosario Central

text: Seura perustettiin vuonna 1889 nimellä "Central Argentine Railway Athletic Club". Rautatieytiö oli tuolloin englantilaisomistuksessa ja seura perustettiinkin alun perin englantilaisten rautatietyöläisten seuraksi. Nykyinen nimi otettiin käyttöön vuonna 1903, kun yhtiö osti Buenos Airesin ja Rosarion rautatieyhtiön. Jalkapallotoiminta alkoi vuonna 1905 paikallisissa sarjoissa. Argentiinan jalkapalloliigaan seura tuli jo ammattilaistoiminnan oltua useitten vuosien ajan käynnissä vuonna 1939, samaan aikaan kuin sen perinteinen paikallisvihollinen Newell’s Old Boys.


title: Club Atlético Rosario Central

text: Rosario Centralin menestys Argentiinan sarjassa oli alkuun heikohkoa ja vuosina 1942 sekä 1951 se jopa putosi alemmalle sarjatasolle, nousten kuitenkin kummallakin kerralla takaisin vain yhden kauden jälkeen. Vuonna 1971 seura voitti Nacional-sarjan mestaruuden Angel Labrunan valmennuksessa, ja toinen mestaruus tuli Carlos Timoteo Griguolin valmennuksessa vuonna 1973. Vuonna 1974 tähtipelaaja Mario Kempes liittyi joukkueeseen, joka voitti "Campeonato Argentino" -mestaruuden, mitä Argentiinan jalkapalloliitto ei kuitenkaan katso viralliseksi mestaruudeksi. Seuraavan kerran joukkue voitti Nacional-mestaruuden vuonna 1980 Ángel Tulio Zofin valmennuksessa kauniin pelitapansa ansiosta "sinfoniaorkesteriksi" kutsutulla joukkueella.


title: Club Atlético Rosario Central

text: Sittemmin Rosario Centralilla alkoivat vaikeudet, jotka kulminoituivat putoamiseen vuonna 1985. Seura kuitenkin nousi heti seuraavaksi kaudeksi takaisin pääsarjaan ja voitti mestaruuden kaudella 1986–1987 ensimmäisenä nousijajoukkueena Argentiinan jalkapallohistoriassa.


title: Club Atlético Rosario Central

text: Vuonna 1995 Rosario Central voitti ainoan kansainvälisen tittelinsä, CONMEBOL Cupin, joka oli nykyisen Copa Sudamericanan edeltäjä. Copa Libertadoresiin seura on osallistunut kaikkiaan kymmenen kertaa, mikä on kolmanneksi eniten argentiinalaisjoukkueista.


title: Club Atlético Rosario Central

text: "Päivitetty 25. lokakuuta 2017."


title: Pathet Lao

text: Pathet Lao (laoksi ປະເທດລາວ, 'laojen maa') oli kansallismielinen kommunistinen aseellinen vastarintaliike Laosissa vuosina 1950-1975. Pathet Lao taisteli Vietnamista käsin ranskalaista siirtomaahallintoa vastaan . Pathet Laon poliittinen siipi oli 1956 perustettu "Neo Lao Hak Xat" (Lao Patriotic Front, Laosin isänmaallinen rintama, LPF) . Pathet Lao syrjäytti Pohjois-Vietnamin tukemana Laosin monarkian 1975 ja perusti maahan sosialistisen hallinnon . Pathet Lao -liike sai sissisotavuosinaan koulutusta Pohjois-Vietnamin Việt Minhiltä ja aseellista tukea Vietkongilta ja Neuvostoliitolta . Vallankumouksen jälkeen liike sulautui Laosin kommunistiseen puolueeseen (Parti révolutionnaire populaire lao, laoksi ພັກປະຊາຊົນປະຕິວັດລາວ, phak pasason pativat lao). Liikkeen johtohahmoja olivat prinssi Souphanouvong, Nouhak Phoumsavanh, Kaysone Phomvihane ja Khamtai Siphandon.


title: Liivinmaan liitto

text: Liivinmaan liitto (, ) on Liivinmaalla sijainneiden valtioiden keskenään 1418 muodostama valtioliitto, jonka tarkoituksena oli vastustaa lähinnä Moskovan suuriruhtinaskunnan muodostamaa uhkaa alueelle.


title: Liivinmaan liitto

text: Valtioliittoon kuuluivat:


title: Liivinmaan liitto

text: Liivinmaan liitto hajosi uskonpuhdistuksen käynnistämien muutosten seurauksena Liivinmaan sodissa 1558 jälkeen. Vanhasta Liivinmaasta muodostuivat Liivinmaan, Kuurinmaan ja Vironmaan maakunnat ja myöhemmät kuvernementit.


title: Rantalakeus

text: Rantalakeus on liminkalainen sitoutumaton paikallissanomalehti, ja Sanomalehtien liiton jäsenlehti. Lehti ilmestyy kerran viikossa keskiviikkoisin. Levikkialueita ovat Hailuoto, Kempele, Liminka, Lumijoki, Oulun Oulunsalo ja Tyrnävä.


title: TAS

text: TAS voi tarkoittaa seuraavia:


title: CAS

text: CAS (; ) on urheilun kansainvälinen vetoomustuomioistuin.


title: CAS

text: Tuomioistuimen päämaja sijaitsee Lausannessa. Sillä on myös sivutoimistot New Yorkissa ja Sydneyssä.


title: CAS

text: Tuomioistuin on perustettu vuonna 1984. Se perustettiin KOK:n puheenjohtajan Juan Antonio Samaranchin aloitteesta.


title: Kasper Järnefelt

text: Caspar Woldemar Järnefelt (13. kesäkuuta 1859 Pietari – 11. joulukuuta 1941 Mäntsälä) oli suomalainen kriitikko, lääninhallituksen kielenkääntäjä ja venäjän kielen opettaja. Hän oli huomattava taustavaikuttaja, jonka aktiivisin aika ajoittui 1880-lukuun. Suomalainen kulttuurihistoria tuntee hänet ensisijaisesti kriitikkona, kirjallisten aatteiden ja teorioiden edistäjänä sekä kirjallisen elämän merkittävänä taustahahmona. Hän teki yhteistyötä muun muassa kirjailija Juhani Ahon kanssa.


title: Kasper Järnefelt

text: Järnefeltin isä oli kenraali ja maaherra Alexander Järnefelt ja äiti vapaaherratar Elisabeth Järnefelt omaa sukuaan Clodt von Jürgensburg. Hänen sisaruksiaan olivat taidemaalari Eero Järnefelt, säveltäjä Armas Järnefelt, varatuomari Arvid Järnefelt sekä Aino Sibelius. Kasper Järnefeltin puoliso vuodesta 1889 vuoteen 1905 oli Emma Järnefelt omaa sukuaan Ahonen (1866–1905). Heillä oli kolme lasta: Aino (1890–1963), Ivar (Keto) (1891–1952) ja Yrjö (1896–1946). Pojat eivät seuranneet isänsä jalanjälkiä; Ivarista tuli viilari ja Yrjöstä sähköteknikko ja kauppamatkustaja.


title: Kasper Järnefelt

text: Järnefelt suomensi venäjästä muun muassa Nikolai Gogolin ja Leo Tolstoin teoksia. Lisäksi hän suomensi ranskasta ja norjasta. Erikoisalanaan hänellä oli Henrik Ibsen. Hänen suurin yksittäinen käännöstyönsä oli Dmitri Merežkovskin "Ylösnousseet jumalat: Leonardo da Vinci" (1910). Järnefeltin huomattavin kirjallinen ansio oli, että hänen myötään suomalaiseen realismiin tuli venäläinen tyypin käsite sekä tyypillisen teoria. Kirjallisuudessa Kasper Järnefelt korosti yksinkertaisuutta, aitoutta, luonnollisuutta ja rehellisyyttä. Hän vierasti suomalaista uusromantiikkaa ja symbolismia.


title: Kasper Järnefelt

text: Kasper Järnefeltistä kehkeytyi Elisabeth Järnefeltin ympärille kasvaneen kirjallisen ryhmittymän eli Järnefeltien koulun avulla sukupolvensa johtava taideteoreetikko ja kirjallinen auktoriteetti. Useat aikalaiskirjailijat tunsivat Kasper Järnefeltin ja pyysivät häneltä kritiikkiä. Hänen arvosteluihinsa suhtauduttiin pelonsekaisella kunnioituksella. Tunnetuimpia Järnefeltin kanssa yhteistyötä tehneitä kirjailijoita olivat Juhani Aho, Minna Canth, Arvid Järnefelt ja Heikki Kauppinen eli Kauppis-Heikki. Canthin kanssa hän oli läheinen ystävä lukuun ottamatta vuosien 1887–1890 välirikkoa – Järnefelt oli vuonna 1887 tyrmännyt Canthin teoksen "Salakari".


title: Kasper Järnefelt

text: Laaja-alaisesta lahjakkuudestaan huolimatta Kasper Järnefelt jäi maineikkaiden sisarustensa varjoon. Häneltä puuttui kunnianhimo tulla "joksikin". Päätoimiensa ohella hän toimi taidekriitikkona ja taidemaalarina. Hän oli suorittanut opintoja Suomen Taideyhdistyksen piirustuskoulussa 1870-luvulla. Yliopistossa hän opiskeli vuoteen 1887, muttei suorittanut loppututkintoa. Järnefelt maalasi pienimuotoisia tauluja (21 cm × 17 cm, 20 cm × 32 cm), joita hän esitteli julkisesti vain vuosina 1894–1896 Suomen Taiteilijaseuran näyttelyissä.


title: Kasper Järnefelt

text: Järnefelt jäi eläkkeelle Kuopion Lyseon venäjän kielen lehtorin virasta jo vuonna 1909. Leskeksi muutamaa vuotta aiemmin jäänyt mies eli ulkomaailmasta lähes tyystin eristyksissä äitinsä kanssa, kunnes tämä kuoli 1929. Sen jälkeen hän vietti lopun elämänsä tyttärensä Ainon kanssa.


title: Darken piirikunta

text: Darken piirikunta on piirikunta Ohiossa, Yhdysvalloissa, joka on nimetty William Darken mukaan. Sen suurin kaupunki on Greenville.


title: Darken piirikunta

text: Darken naapuripiirikuntia ovat Mercer pohjoisessa, Shelby koillisessa, Miami idässä, Montgomery kaakossa, Preble etelässä ja Indianan puolella Waynen, Randolphin ja Jayn piirikunnat.


title: Darken piirikunta

text: Piirikunnassa oli vuoden 2010 väestönlaskennassa 52 959 ihmistä. Etniset ryhmät jakautuvat valkoisiin, joita on 98,0%, mustiin (0,5%), alkuperäisamerikkalaisiin (0,2%) ja aasialaisiin (0,3%).


title: Darken piirikunta

text: Kotitalouden mediaanitulo oli 22 095 dollaria ja köyhyysrajan alapuolella oli 11,5 % väestöstä.


title: Kansliapresidentti

text: Kansliapresidentti oli vuosina 1680–1792 Ruotsin kansliakollegion päällikön virkanimi. Vapauden ajalla 1719–1772 kansliapresidentti johti hallitusta, joka oli vastuussa toimistaan säädyille. Vuoden 1772 jälkeen kansliapresidentin viran merkitys väheni Kustaa III:n yhä itsevaltaisemman hallinnon aikana. Vuosina 1792–1797 kansliakollegion päällikön virkanimenä oli valtakunnankansleri ("rikskansler"). Vuosina 1801–1809 kansliapresidentti oli kuninkaan kanslian päällikön virkanimi.


title: Kansliapresidentti

text: Kansliapresidenttinä toimivat


title: Maakiinteistöpankki

text: Maakiinteistöpankki oli vuosina 1916-2000 toiminut suomalainen kiinnitysluottopankki. Sillä oli merkittävä osuus pakkohuutokaupattavaksi joutuneiden maatilojen lunastamisessa 1930-luvun pulavuosina.


title: Maakiinteistöpankki

text: Oy Maakiinteistöpankki perustettiin 1916 ja pankin tarkoituksena oli myöntää edullisia pitkäaikaisia kiinnitysluottoja maatalouden harjoittajille. Perustamisen taustalla olivat J. K. Paasikivi ja Emil Schybergson. Rahoituksensa pankki hankki laskemalla liikkeelle obligaatiolainoja. Pankin toiminta pysyi kuitenkin vähäisenä kautta koko 1920-luvun. Pankin osake-enemmistö oli Suomen Hypoteekkiyhdistyksen hallussa vuoteen 1931 saakka.


title: Maakiinteistöpankki

text: 1930-luvun talouslaman alkaessa maatilojen pakkohuutokaupat alkoivat lisääntyä nopeasti. Koska suurin osa (noin 80%) maanviljelijöiden lainoista oli lyhytaikaisia ja usein korkeakorkoisia vekseleitä tilannetta pidettiin huolestuttavana. Laman aikana syntyneet pulaliikkeet vaativat näiden velkojen vakauttamista muuttamalla ne pitkäaikaisiksi kiinteäkorkoisiksi lainoiksi. Rahat tähän toimenpiteeseen saataisiin valtion liikkeelle laskemilla obligaatiolainoilla.


title: Maakiinteistöpankki

text: Kesällä 1931 Sunilan hallituksen asettama Valion toimitusjohtaja F. Pitkäniemen johtama komitea esitti mietinnössään että Maakiinteistöpankista tehtäisiin tällaista vakauttamista harjoittava laitos ja että valtio tulisi mukaan sen toimintaan. Eduskunta hyväksyi lokakuussa 1931 lain, jonka nojalla Maakiinteistöpankin osakepääoma korotettiin 4 miljoonasta 20 miljoonaan markkaan. Pankin obligaatiolainoille myönnettiin myös valtion takuu 200 miljoonaan markkaan saakka, ja valtio tuli mukaan pankin omistajaksi 8 miljoonan markan sijoituksella.


title: Maakiinteistöpankki

text: Tilanne ei kuitenkaan parantunut sillä velkojat kieltäytyivät useimmissa tapauksissa ottamasta Maakiinteistöpankin obligaatioita velkojen maksuksi. Maaliskuussa 1932 annettiin uusi laki velkojen vakauttamisesta. Lain mukaan Maakiinteistöpankki saattoi vakauttaa maksuvaikeuksissa olevien maatilojen velat kiinnityslainalla. Vakautus voitiin tehdä ilman velkojan suostumusta, ja, jos velkoja kieltäytyi vastaanottamasta Maakiinteistöpankin obligaatioita, ne voitiin tallettaa ulosotonhaltijan huostaan velkojan nimiin. Vakautus edellytti kuitenkin, että velat oli otettu maatalouden harjoittamista varten, ei muuhun liiketoimintaan. Velkoja voitiin vakauttaa aina 70 prosenttiin velallisen kiinnitetyn maatilan arvosta.


title: Maakiinteistöpankki

text: Helmikuussa 1933 annetulla uudella lailla vakautettavien velkojen ylärajaa nostettiin 90 prosenttiin kiinnityskelpoisesta maatalousomaisuudesta. Obligaatiolainojen valtiontakuiden yläraja nousi 300 miljoonaan markkaan ja pankin osakepääoma kasvoi 30 miljoonaan markkaan josta valtion osuus oli 18 miljoonaa. Kesäkuussa 1933 pankki sai oikeuden lunastaa pakkohuutokauppaan joutunut maatila joko itse huutokaupassa tai 20 päivän ajan sen jälkeen.


title: Maakiinteistöpankki

text: Vuoden 1934 alusta pankki sai ilman rajoituksia käyttää etuosto-oikeuttaan lunastaa pakkohuutokauppaan menossa olevia maatiloja. Pankki saattoi käyttää omia obligaatioitaan kauppahinnan maksamiseen. Maakiinteistöpankin etuosto-oikeus oli voimassa vuoden 1936 loppuun. Näillä toimilla valtio halusi estää tilojen myynnin pilkkahintaan.


title: Maakiinteistöpankki

text: Vuoteen 1936 mennessä kun pankin toiminta päättyi siltä oli anottu 19 119 vakauttamislainaa ja näistä hakemuksista 7024 oli hyväksytty. Yhteensä pankki oli käyttänyt 516,6 miljoonaa markkaa tiloille myönnettyihin vakauttamislainoihin ja tilojen lunastamiseen pakkohuutokaupoista. Maakiinteistöpankin myöntämiä lainoja ei kuitenkaan aina nostettu jos viljelijä sopi velkojiensa kanssa edullisimmista takaisinmaksujärjestelyistä. Tiloja lunastettiin eniten Viipurin, Oulun ja Kuopion lääneissä ja lunastustoiminta oli huipussaan 1933-1934.


title: Maakiinteistöpankki

text: Maakiinteistöpankki siirtyi vuonna 1941 täysin Osuuskassojen Keskuslainarahasto Oy:n omistukseen ja sen tytäryhtiöksi. Sen toiminta hiipui taas useiksi vuosiksi kunnes se elpyi 1950-luvun puolivälissä. Pankin nimeksi tuli 1959 "Maa- ja teollisuuskiinteistöpankki Oy" ja kun osuuskassat muuttuivat 1970 osuuspankeiksi Maa- ja teollisuuskiinteistöpankin tehtäväksi tuli obligaatiolainojen liikkeellelasku. Pankin nimeksi muuttui 1986 "OKO-Investointipankki Oy" ja vuodesta 1997 se oli "OKO-Investointiluottopankki Oy". Pankki fuusioitiin vuoden 2000 lopulla OKO:oon.


title: Uudenmaan Osakepankki

text: Uudenmaan Osakepankki (Nylands Aktiebank) oli vuosina 1887–1918 toiminut suomalainen liikepankki, jonka asiakkaina olivat pienteollisuuden ja kaupan harjoittajat. Pankin perustaja ja toimitusjohtaja oli kunnallisneuvos Abel Landén ja sen osakepääoma oli miljoona markkaa ja vararahasto 0,3 miljoonaa markkaa. Pankin pääkonttori sijaitsi Helsingin Pohjoisesplanadilla ja sillä oli sivukonttorit Hyvinkäällä, Loviisassa, Orimattilassa, Lauttakylässä, Salossa, Savonlinnassa sekä Pohjanmaalla Kokkolassa, Pietarsaaressa, Oravaisissa ja Munsalassa.


title: Uudenmaan Osakepankki

text: Pankki fuusioitiin vuoden 1919 alussa Helsingin Osakepankkiin sen jälkeen, kun HOP oli hankkinut sen osake-enemmistön.


title: Uudenmaan Osakepankki

text: Fuusio johtui siitä, että Uudenmaan Osakepankki oli antanut luottoja liian avokätisesti. Rahamarkkinat kuitenkin kiristyivät vuonna 1918. Fuusion avulla Helsingin Osakepankki kasvatti markkinaosuuttaan. Kyseessä oli Suomen ensimmäinen suuri pankkifuusio.


title: Kaljula

text: Kaljula () on entinen Pyhän Marian luterilaiseen seurakuntaan kuulunut inkerinsuomalainen kylä nykyisen Pietarin kaupungin alueella Venäjällä. Se sijaitsi Fontankajoen suulla nykyisen Repinin aukion ja Staro-Petergofski-prospektin tienoilla.


title: Kaljula

text: Kylä mainitaan ensimmäisen kerran vuonna 1505 nimellä "Kalganitsa". 1600-luvulla syntynyt nimitys Kaljula muovautui myöhemmin venäjänkieliseen muotoon "Kalinkina". Nykyisin Kaljulasta muistuttavat kolme Kalinkinan siltaa.


title: Eridanos (Ateena)

text:
Eridanos (, ) oli pieni joki antiikin Ateenassa. Se oli Ilissosjoen sivuhaara ja virtasi Lykabettos-kukkulan alarinteiltä Agoran alueen pohjoispuolelle ja tämän jälkeen halki Kerameikoksen kaupunginosan. Eridanos yhdistyi Ilissokseen Akropoliin länsipuolella, minkä jälkeen ne virtasivat yhdessä Kefissokseen ja edelleen Faleroninlahteen.
Eridanos oli Ateenalle tärkeä makean veden lähde. Myöhemmän antiikin aikana joki katettiin suurimmaksi osaksi, ja siitä tuli käytännössä tiilimuurattu viemäritunneli. Tunnelia korjattiin ainakin kahdesti, roomalaisena ja bysanttilaisena aikana. Virta oli kattamaton ainoastaan kaupunginmuurin ulkopuolella Kerameikoksen alueella, jossa se on näkyvissä yhä edelleen. Alueella elää paljon espanjankilpikonnia. Kaupunginmuurissa eli Themistokleen muurissa oli oma aukko virtaa varten Pyhän portin ja Dipylon-portin välissä. Lykeionin gymnasion sijaitsi lähellä jokea.


title: Eridanos (Ateena)

text: Joki löydettiin uudelleen Ateenan metron rakennustöiden yhteydessä 1990-luvulla, jolloin sen vedet aiheuttivat ajoittain ongelmia rakennustöille. Vuodesta 2007 virran varrella on suoritettu kaivauksia Monastirákin alueella. Pieni osa virrasta, katetusta tunnelista ja sen ympärillä olevien rakennusten raunioista on näkyvissä Monastirákin metroasemalla.


title: Eridanos (Ateena)

text: Eridanos oli Ilissoksen ohella kuvattuna muun muassa Parthenonin läntisessä päätykolmiossa, mikä osoittaa joen merkitystä kaupungille. Eridanos yhdistyy ainakin nimensä kautta kreikkalaisen mytologian Eridanos-jokeen.


title: Charles Cameron

text: Charles Cameron (1730-luku Skotlanti – 1812 Pietari) on skotlantilaissyntyinen Venäjällä toiminut klassismin ajan arkkitehti.


title: Charles Cameron

text: Charles Cameron opiskeli Ranskassa ja Italiassa. Vuodesta 1779 lähtien hän työskenteli Pietarissa Katariina II:n hoviarkkitehtina ja vuosina 1802–1805 Amiraliteetin pääarkkitehtina.


title: Charles Cameron

text: Arkkitehdin suunnittelimista rakennuksista huomattavimpia ovat Puškinissa Katariinan palatsin yhteydessä sijaitsevat Akaattihuoneet (1780–1785), Riippuva puutarha ja Cameronin galleria (1783–1786, 1793), Pavlovskin palatsi ja paviljongit (1780–1801). Muita töitä ovat Aleksanterin huvilan puisto Pavlovskin lähellä, Sofijan kaupunki ja Kiinalainen kylä Puškinin puistoalueella. Katariinan palatsiin Cameron suunnitteli Arabeskisalin ja ”Tupakkarasian” sisustuksen, Pavlovskin palatsiin Kreikkalaisen ja Italialaisen salin. Cameron rakensi myös Ukrainan viimeisen hetmannin Kirill Razumovskin palatsin (1799–1803) Baturiniin (Tšernihivin alue).


title: Charles Cameron

text: Cameronin töille on ominaista klassinen selkeys, rikas mielikuvitus sekä antiikin arkkitehtuurin muotojen ja koristeaiheiden hienostunut tulkinta.


title: Kissasaari

text: Kissasaari () on saari Nevan suiston lounaisosassa Pietarissa Venäjällä. Lännessä se rajoittuu Nevanlahteen ja idässä Merikanavaan, joka erottaa sen Gutujevin saaresta.


title: Kissasaari

text: 1700-luvun alkupuolella saaren venäjänkielinen nimi oli "Batareinyi ostrov" siellä sijainneen tykistöpatterin mukaan. 1700-luvun lopulla se sai nykyisen nimensä (suomeksi ”Tykkimiehensaari”). 0,9 neliökilometrin laajuisella saarella on satamalaitoksia ja telakka. Vuonna 1981 rakennettu tunneli yhdistää sen Gutujevin saareen.


title: Ezequiel Mosquera

text: Ezequiel Mosquera Miguez (s. 19. marraskuuta 1975 Cacheiras-Teo, Galicia, Espanja) on espanjalainen maantiepyöräilijä. Hän aloitti ammattilaisuransa Paredes Movel - Ecop -joukkueessa 1999, ja edusti tämän jälkeen useita muitakin alemman kategorian talleja, vuosina 2007–2010 Xacobeo Galiciaa. Hän jäi kiinni dopingista Espanjan ympäriajossa 2010.


title: Ezequiel Mosquera

text: Mosquera voitti Vuelta Ciclista a la Rioja -kilpailun kolmannen etapin vuonna 2005. Hän sijoittui viidenneksi Espanjan ympäriajossa 2007 parhaan etappisijoituksen oltua yhdeksännen etapin kolmas sija. Seuraavana vuonna hän voitti Clásica de Alcobendas -kilpailun oltuaan lisäksi paras kilpailun ensimmäisellä osuudella.


title: Ezequiel Mosquera

text: Espanjan ympäriajossa 2008 Mosquera sijoittui neljänneksi. Hän oli 7. etapilla toinen ja 14. osuudella kolmas. Vuoden 2009 Vuelta a Burgos -kilpailussa hän voitti viidennen etapin. Espanjan ympäriajossa hän sijoittui toiseksi Sierra Nevadaan päättyneellä 13. etapilla. Kokonaiskilpailussa hän oli viides ja yhdistelmäkilpailussa kolmas.


title: Ezequiel Mosquera

text: Vuonna 2010 Mosquera sijoittui toiseksi Vuelta a Burgosin kokonaiskilpailussa. Espanjan ympäriajon kokonaiskilpailussa hän sijoittui alun perin toiseksi 43 sekuntia Vincenzo Nibalille hävinneenä. Hän oli toinen myös yhdistelmäkilpailussa ja kolmas mäkikirikilpailussa. Hän voitti 20. etapin, oli 11. etapilla toinen ja 14. etapilla kolmas.


title: Ezequiel Mosquera

text: Kansainvälinen pyöräilyliitto UCI kertoi 30. syyskuuta 2010 Mosqueran antaneen Espanjan ympäriajon aikana kiellettyä hydroksietyylitärkkelyliuosta sisältäneen dopingnäytteen. Kun UCI ei ollut päättänyt mahdollisesta kilpailukiellosta vielä tammikuuhun 2011 mennessä, Mosquera teki sopimuksen Vacansoleil-DCM-tallin kanssa. Hän ei kuitenkaan ajanut kauden 2011 aikana yhtään kilpailua, ja talli erotti hänet, kun UCI määräsi hänelle kahden vuoden kilpailukiellon, joka alkoi marraskuussa 2011. Hänen tuloksensa mitätöitiin 12. syyskuuta 2010 alkaen eli Espanjan ympäriajon 15. etapista lähtien.


title: Giacomo Quarenghi

text: Giacomo Antonio Domenico Quarenghi (20. tai 21. syyskuuta 1744 Bergamon lähellä Italiassa – 2. maaliskuuta 1817 Pietari) on italialaissyntyinen Venäjällä toiminut klassismin ajan arkkitehti. Quarenghi työskenteli Katariina II Suuren hallintokautena ja sen päätyttyä.


title: Giacomo Quarenghi

text: Giacomo Quarenghi opiskeli aluksi Bergamossa ja vuodesta 1761 (tai 1763) lähtien Roomassa, jossa häntä opettivat Anton Raphael Mengs ja Stefano Pozzi. Vincenzo Brenna tutustutti Quarenghin arkkitehtuuriin. Vuonna 1779 paroni Friedrich Grimm järjesti Quarenghille kutsun Venäjälle Katariina II:n palvelukseen, jossa hän työskenteli vuodesta 1780 lähtien. Quarenghin suunnittelemista rakennuksista huomattavimpia ovat Pietarissa sijaitsevat Venäjän tiedeakatemian talo (1783–1785), Valtionpankki (1783–1790), Eremitaasin teatteri (1783–1787), Anitškovin palatsin ”Kabinetti” (1803–1806), Ratsukaartin maneesi (1804–1807) ja Smolnan instituutti (1806–1808). Esikaupunkeihin hän suunnitteli muun muassa Puškinin Aleksanterin palatsin (1792–1800). Suomeen Quarenghi suunnitteli Anhalt-Bernburgin prinssin Viktor Amadeuksen hautamuistomerkin Viipuriin.


title: Giacomo Quarenghi

text: Quarenghin töille on ominaista selkeys, tilaratkaisujen yksinkertaisuus sekä tasaisista seinistä erottuvien pylväikköjen ja veistosten luoma plastisuus. Quarenghi oli myös taitava käytännön rakentaja, joka valvoi tarkkaan suunnittelemiensa rakennusten valmistumista.


title: Giacomo Quarenghi

text: Arkkitehti haudattiin Volkovon hautausmaalle Pietariin, josta hänen jäännöksensä vuonna 1967 siirrettiin Aleksanteri Nevalaisen luostariin. Valtionpankin edessä on samana vuonna pystytetty muistomerkki.


title: Lykavittós

text: Lykavittós, antiikin Lykabettos (; myös "Likavittos") on jyrkkärinteinen kalkkikivikukkula Ateenassa, Kreikassa. Sen korkeus on 277 metriä merenpinnasta, ja se on sitä ympäröivän kaupungin korkein kohta. Lykavittós on myös kukkulan juurella sijaitseva Ateenan kaupunginosa, joka kuuluu kaupungin 1. suuralueeseen.


title: Lykavittós

text: Kukkulan huipulla on pieni Pyhän Yrjön kirkko, ravintola, teatteri sekä näköalatasanne. Kukkula on suosittu turistikohde ja Ateenan parhaita näköalapaikkoja. Sen huipulle pääsee paitsi tietä pitkin myös maanalaisella funikulaarilla alempaa vuoren etelärinteeltä Kolonákista.


title: Lykavittós

text: Kreikkalaisessa mytologiassa kukkulan selitetään syntyneen siten, että Athene loi sen ollessaan siirtämässä suurta kiveä Pallenesta Akropoliin kukkulan rakennusaineeksi. Kivi kuitenkin putosi, kun Erikhthonioksen sisältänyt laatikko aukesi, ja siitä syntyi Lykavittós.


title: Lykavittós

text: Lykavittóksen eteläpuolella sijaitsevat Kolonákin, Evangelismóksen ja Ilísian kaupunginosat, itäpuolella Kountouriótika, pohjoispuolella Neápoli ja länsipuolella Pefkákia.


title: Chen Yaoye

text: Chen Yaoye ( s. 16. joulukuuta 1989), Peking, Kiina) on kiinalainen gon pelaaja.


title: Chen Yaoye

text:
Jo 16 vuoden iässä Chen oli voittanut Lee Chang-hon, väitetyn maailman parhaan gon pelaajan. Hän voitti vuonna 2005 Chinese Go Championshipin ennätyksellisellä seitsemäm voiton ja kahden tappion tuloksella. Hän oli nuorin kiinalainen, joka on voittanut kyseisen mestaruuden.
Kymmenensissä LG Cupissa voitettuaan Korealaisen Leen, Chen voitti vielä kaksi ottelua enemmän edetessään finaaliin. Maaliskuussa 2006 Chen kohtasi kyseisen LG cupin finaalissa Gu Lin. Hän hävisi ensimmäiset kaksi ottelua, mutta onnistui tasoittamaan tilanteen 2-2:een, viidennen ja viimeisen ottelun Chen kuitenkin hävisi. Hänet korotettiin suoraan yhdeksännen danin ammattilaiseksi vuonna 2007, jolloin hän sijoittui toiseksi Asian TV Cupissa, jonka Lee Sedol voitti.


title: Isän vanha ja uusi

text: Isän vanha ja uusi on Matti Kassilan ohjaama mustavalkoinen suomalainen komediaelokuva vuodelta 1955. Käsikirjoituksen on tehnyt Serp huvinäytelmänsä "Isän vanha ja uusi" pohjalta, jonka kantaesitys oli Helsingin Kansanteatterissa syksyllä 1953.


title: Isän vanha ja uusi

text: Tarina kertoo Mauri Pekanpäästä, joka väsyy uuteen, nuoreen vaimoonsa Babsiin ja haikailee vanhan Arminsa syliin. Hän ottaa käyttöön arveluttavatkin keinot periaatteella "sodassa ja rakkaudessa on kaikki sallittu", sillä uuden ja vanhan avioliiton välissä on taistelutanner, jota ei aivan helposti ylitetä.


title: Isän vanha ja uusi

text: Kassilalle myönnettiin Jussi-palkinto ohjauksesta ja Aarre Koivistolle lavastuksesta.


title: Isän vanha ja uusi

text: "Isän vanha ja uusi" kuvattiin touko-kesäkuussa 1955. Ulkokuvat otettiin pitkälti Töölön maisemissa, muun muassa Topeliuksenkadulla ja Caloniuksenkadulla. Myös Seurasaaressa kuvattiin. Pienissä sivurooleissa nähdään muun muassa Ritva Valkama ja Pertti Palo.


title: Isän vanha ja uusi

text: Elokuvaa markkinoitiin aikanaan Ansa Ikosen ja Tauno Palon 20-vuotisjuhlaelokuvana - ensimmäisenä Ansa & Tauno -filminä pidetty "Kaikki rakastavat" oli valmistunut 1935. Elokuvan mainoskuvan aihe saatiin "Kaikki rakastavat" -elokuvasta. Kaksikymmentä vuotta vanhassa kuvassa on samankaltainen asetelma, ja se näkyy myös uudessa kuvassa elokuvalehden aukeamalla, jota Ansa ja Tauno selailevat. Kuvan otti valokuvaaja Päivi Kosonen eli "Miss Kodak".


title: Isän vanha ja uusi

text: Ohjaaja Kassilalla on pieni rooli autosta ulos astuvana miehenä.


title: Isän vanha ja uusi

text: Arkkitehti Mauri Pekanpään avioliitto Elisabetin eli Babsin kanssa ei suju. Babs on Mauria parisenkymmentä vuotta nuorempi, kevytkenkäinen pintaliitäjä. Sen huomaa myös Maurin tytär Kaarina, johon Mauri törmää rumbatunnin jälkeen. Babs on Maurin entinen sihteeri, johon hurahdettuaan mies jätti vaimonsa Armin. Viisikymppinen Mauri on väsynyt Babsin juhlintaan ja seuraelämään. Hän menee Armin työpaikalle ja kertoo olevansa onneton. He käyvät läpi eroon johtaneita tapahtumia ja keskustelevat toisen poikansa Maurin häistä ja toisen ylioppilaskirjoituksista. Kesken kaiken Armi saa puhelun Pekka Juhankoskelta, joka on Maurin vanha koulukaveri ja kiinnostunut Armista.


title: Isän vanha ja uusi

text: Hääkirkossa käy ilmi, että Mauria ei ole kutsuttu hääjuhlaan morsiamen vanhempien luo, ja Mauri palaa kotiin. Babs puhuu puhelimessa englantilaisen ystävänsä Margaret Boltonin kanssa, jota Babs haluaisi käydä tapaamassa Tukholmassa. Kehittyy perheriita, jonka jälkeen Mauri menee Armin luo. Kaarina on innoissaan isänsä vierailusta, Matti taasen ei, ja Armi on hämillään. Mauri ja Armi keskustelevat jälleen avioerostaan. Maurin mielestä Armin olisi pitänyt vastustaa eroa ja estää häntä tekemästä tyhmyyksiä. Hän vihjaa uuden alun mahdollisuudesta, mutta Armi ei innostu. Maurille selviää, että Juhankoski asuu hänen entisessä työhuoneessaan, ja harmistuu. Myöhemmin Kaarina kertoo Maurille, että Pekka on kutsunut Armin lapsineen maatilalleen kesäksi.


title: Isän vanha ja uusi

text: Armi kehuu Pekan ominaisuuksia, tasaista luonnetta ja luotettavuutta, ja Maurin mustasukkaisuus herää. Hän menee tapaamaan Pekkaa, joka ei käsitä Armin aikanaan hylänneen Maurin mustasukkaisuutta. Babsin palattua Tukholmasta Mauri epäilee tarinaa Margaretasta. Babsilla täytyy olla mies kierroksessa, eikä Babs kiistä. Babs soittaa Armille: "isän uusi" haluaa tavata "isän vanhan". Babs kertoo suhteen syntymisen taustoista omalta kannaltaan ja puhuu uudesta rakkaudestaan. Hän ehdottaa Armille juonta, jolla saataisiin aihe avioeroon, sillä Katolinen Blasco ei voi viedä Babsia perheensä luo ennen virallista eroa. Armi tyrmää ajatuksen. Mauri ilmestyy yllättäen Armin luo, ja Babsin läsnäolosta hämmentyneenä hän istuu sohvalle A:n ja B:n väliin.


title: Isän vanha ja uusi

text: Mauri keksii juoneen estääkseen Pekan ja Armin avioliiton. Hän kutsuu Pekan käymään ja pyytää Babsia viettelemään tämän. Mauri on poistuvinaan toimistoon, ja Pekka jää Babsin seuraan. Todellisuudessa Mauri noutaa Armin, jolle hän haluaa näyttää, mikä naissankari Pekka on. Heidän tullessaan Babs on suunnitelman mukaisesti suutelemassa juopunutta Pekkaa. Nähtyään Armin Pekka työntää Babsin syrjään. Mauri on olevinaan mustasukkainen, ja juopunut Babs nauraa lattialla. Seuraavana päivänä Mauri vierailee Armin luona, jossa on myös Maurille "väijytyksestä" raivostunut Pekka. Maurin juonen tajunnut Armi suuttuu. Paikalle saapunut Babs kertoo lähtevänsä Blascon kanssa Rio de Janeiroon, ja Mauri vie hänet kentälle, mutta tämä alkaa epäröidä ratkaisunsa järkevyyttä. Sieltä Mauri kiirehtii sanomaan Armille haluavansa hänet takaisin. Suuttunut Armi muistuttaa, kuinka törkeästi Mauri hylkäsi hänet ja nyt noin vain haluaa hänet takaisin. Kaarina kuitenkin pitää isän kotiinpaluuta selvänä. Leppynyt Armi lupaa, että Mauri saa jäädä ainakin aamiaiselle.


title: Isän vanha ja uusi

text: "Helsingin Sanomien" Paula Talaskivi kehui kuvaaja Harkimoa kameran ilmeikkyydestä ja kuvan eloisasta liikkeestä. Lisäksi hän kehui Kärjen musiikkia "soveliaan kevyeksi", mutta arvosteli Ikosta kasvojen ja koko olemuksen liiasta kovuudesta. "Ilta-Sanomissa" kriitikko ylisti Palon näyttelijäntyötä: "[Palo] näyttelee pienintäkin piirtoa myöten liioittelemattoman luonnollisesti ja hienosti."


title: Isän vanha ja uusi

text: Helsingin Sanomien televisiokriitikko Arto Pajukallio näkee elokuvassa tekoaikaan yllättävän moderneja kaupunkilaistuntoja. Toinen nykykriitikko kiittää elokuvan nokkeluutta ja näyttelijäntyötä.


title: Isän vanha ja uusi

text: Elokuva esitettiin televisiossa ensi kerran 16. helmikuuta 1964. Finnkino Oy on julkaissut sen myös DVD:nä.


title: Bromikresolivioletti

text: Bromikresolivioletti (CHBrOS) on väriaine, jota käytetään pH-indikaattorina ja albumiinitutkimuksissa. Bromikresolivioletin väri muuttuu keltaisesta violetiksi pH:n ollessa välillä 5,2–6,8 .


title: Sumo Paint

text: Sumo Paint on suomalaisen Sumoing Oy:n luoma, ilmainen kuvankäsittelyohjelma, jonka avulla voi luoda, muokata ja tallentaa kuvia joko omalle koneelleen tai verkkoon. Ohjelma tarjoaa työkalut kuvankäsittelyyn suoraan internet-selaimessa. Sumo Paintista julkaistiin kesällä 2008 ensimmäinen avoin beta-versio ja versio 1.0 julkaistiin helmikuussa 2009.


title: Sumo Paint

text: Sumo Paintissa ovat kaikki kuvankäsittelyssä ja piirtämisessä tarvittavat perusominaisuudet. Perusominaisuuksien lisäksi ohjelma tarjoaa työkalut myös vaativampaan kuvankäsittelyyn.


title: Sumo Paint

text: Olennainen osa Sumo Paintin toimintaa on palvelun ympärille rakennettu yhteisöllinen verkosto. Palvelun yhteisöllinen ulottuvuus mahdollistaa kuvien ja piirrosten jakamisen muiden käyttäjien kesken sekä julkaistujen teosten arvostelemisen. Yhteisössä on käyttäjiä yli 200 maasta.


title: John Allen (jalkapalloilija)

text: John Allen (s. 14. marraskuuta 1964 Chester, Englanti, Iso-Britannia) on walesilainen jalkapallovalmentaja ja entinen jalkapalloilija. Hän toimii Veikkausliigassa pelaavan FC Interin päävalmentajana.


title: John Allen (jalkapalloilija)

text: Allen siirtyi Suomeen pelaamaan vuonna 1984. SM-sarjassa hän pelasi ensimmäisen kerran Mikkelin Palloilijoissa 1987. Hän edusti urallaan MP:n lisäksi Veikkausliigassa Rovaniemen Palloseuraa, Turun Palloseuraa, Tampereen Pallo-Veikkoja ja Myllykosken Palloa. Pääsarjassa hänelle kertyi 281 ottelua ja 50 maalia. Pelaajaurallaan hän voitti kaksi SM-hopeaa ja yhden pronssin.


title: John Allen (jalkapalloilija)

text:
TPS:ssa Allen on toiminut kakkosvalmentajana vuodesta 2003, ja Martti Kuuselan saatua potkut kaudella 2008 Allen nimitettiin päävalmentajaksi kauden loppuun asti. Pasi Rautiaisen tultua TPS:n päävalmentajaksi, Allen siirtyi
valmentamaan TPS:n reserveinä toimivaa Åbo IFK:ta sekä TPS:n A-junioreita.


title: John Allen (jalkapalloilija)

text: Marraskuussa 2009 Allen allekirjoitti kaksivuotisen sopimuksen Ykköseen pudonneen Rovaniemen Palloseuran päävalmentajaksi. Allen nosti seuran kauden 2010 päätteeksi takaisin Veikkausliigaan. Vedonlyöntiskandaalien ryvettämä joukkue kärsi kauden 2011 alla pelaajapulasta ja lopulta koko kausi oli epätoivoista taistelua putoamista vastaan. Lopulta seurajohto antoi Allenille potkut elokuun alussa 2011.


title: John Allen (jalkapalloilija)

text: Lokakuussa 2011 Allenista tuli Salon Palloilijoiden jalkapallojaoston valmennuspäällikkö.


title: John Allen (jalkapalloilija)

text: Heinäkuussa 2016 tiedotettiin Allenin, FC Interin ja FC Jazzin sopineen hänen siirtyvän turkulaisjoukkueen valmennustiimiin. FC Jazzin valmentajana Allen oli toiminut kaudesta 2015 alkaen.


title: John Allen (jalkapalloilija)

text: Kesäkuussa 2018 Allen nousi FC Interin päävalmentajaksi Fabrizio Piccaretan purettua yllättäen sopimuksensa.


title: Marcoule

text: Marcoule on suljettu ydinvoimala Ranskassa. Se sijaitsee Chusclanin ja Codoletin kuntien alueella, noin 30 kilometriä Avignonista pohjoiseen, Languedoc-Roussillonin hallintoalueella, Gardin departementissä, Rhônen varrella. Ydinvoimala koostuu kolmesta UNGG-Reaktorista. Se sijaitsee Marcoulen ydinvoimala-alueella.


title: Marcoule

text: Reaktoria operoi sekä Électricité de France että Commissariat a l'Energy Atomique


title: Marcoule

text: Ensimmäinen UNGG reaktori tuotti vain kahden megawatin nettotehon ja sitä käytettiin ainoastaan armeijan tarkoituksiin. Kumpikin kahdesta muusta reaktiosta tuotti nettosähköä 38 megawattia, bruttoteho oli molemmilla 43 megawattia.


title: Marcoule

text: Ensimmäinen reaktori käynnistettiin 7. tammikuuta 1956 ja suljettiin jo vuoden 1968 lokakuussa. Se oli venäläisen Obniskin reaktorin jälkeen maailman toinen reaktori, joka oli liitetty kaupalliseen verkkoon. Toisen reaktorin rakentaminen alkoi ensimmäinen maaliskuuta 1955 ja kolmannen tasan vuotta myöhemmin. Toinen reaktori käynnistettiin 22. huhtikuuta 1959 ja kolmas vuoden 1960 huhtikuun neljäs. Kakkosreaktori sammutettiin puolestaan 2. helmikuuta 1980 ja kolmas 20 kesäkuuta 1984.


title: Marcoule

text: Marcoulen ydinjätteen käsittelylaitoksessa tapahtui räjähdys 12. syyskuuta 2011 kello 11.45 paikallista aikaa. Ennen räjähdystä ydinlaitoksessa oli ollut tulipalo. Räjähtäneessä uunissa sulatettiin heikosti säteileviä jätteitä. Marcoulen ydinjätteen käsittelylaitoksessa kierrätetään ydinaseista plutoniumia. Kyseessä oli Marcoulen lähellä sijaitseva matala-aktiivisen jätteen käsittelylaitos, jossa käsitellään matala-aktiivista sekajätettä kuten palokankaat, huoltotöissä kertyvät suojamuovit ja suojavaatteet sekä laitokselta poistetut koneenosat ja putket.


title: Marcoule

text: Kyseisessä räjähdyksessä kuoli yksi ihminen ja neljä loukkaantui.


title: Vacuum

text:
Vacuum on ruotsalainen ajoittain toiminnassa oleva elektronista pop-musiikkia esittävä yhtye.
Vacuumin perustivat alun perin jo vuonna 1994 Army of Loversin nokkamies Alexander Bard sekä tuottaja-säveltäjä Anders Wollbeck, joka toimi Vacuumin myöhemmässä historiassakin vain taustavoimana.


title: Vacuum

text: Vuosina 1994 - 1996 kaksikko kirjoitti Army of Loversilta salassa useita Vacuumin debyyttilevylle päätyneitä raitoja. Army of Loversin hajottua syksyllä 1996 Bard alkoi etsiä osaavia muusikkoja uuteen yhtyeeseensä. Seycamore Leaves -yhtyeessä vokalistina toimineen Mattias Lindblomin Bard löysi ensimmäisenä ja suostutteli liittymään Vacuumiin. 15 vuotta syntetisaattoria soittaneen Marina Schjiptjenkon Alexander löysi viimeisenä Page-yhtyeestä.


title: Vacuum

text: Vacuum solmi levytyssopimuksen Stockholm Recordsin kanssa vielä loppuvuodesta 1996 ja ensimmäinen single "I Breathe" julkaistiin tammikuussa 1997. Se nousi yllättäen kansainväliseksi jättihitiksi tyylikkäiden soundiensa ja monissa maissa jopa vuoden 1997 parhaaksi äänestetyllä musiikkivideollaan. Single myi kultaa monissa Euroopan maissa saavuttaen kärkisijan mm. Venäjällä, Ukrainassa ja Italiassa. Vacuum esiintyi eri puolilla Eurooppaa promotoimassa keväällä 1997 julkaistavaa debyyttialbumiaan "The Plutonium Cathedral", joka sai lähes jokaisessa mediassa loistavat arvostelut. Toinen single "Pride in My Religion" oli kaukana ensimmäisen singlen massiivisesta menestyksestä mutta sai mukavasti radiosoittoa. Kolmas ja viimeinen single "Science of the Sacred" julkaistiin syksyllä 1997.


title: Vacuum

text: Toinen albumi "Seance at the Chaebol" julkaistiin syksyllä 1998 ainoastaan Venäjällä, vaikka albumilta ensimmäisenä singlenä julkaistu "Tonnes of Attraction" oli saavuttanut menestystä useissa maissa.


title: Vacuum

text: Toisella albumilla Vacuum kohtasi myös piratismin haitat. Yhtye esiintyi Baltian maissa kymmenillä festivaaleilla ja oli yllättynyt, miten suuressa suosiossa se oli, vaikka levynmyynti oli ollut näissä maissa erittäin heikko. Vacuum oli myynyt levyjä Baltiassa vain muutamia satoja kappaleita. Piraattiversioina Vacuumin levyjä oli myyty kuitenkin yli 8 miljoonaa. Yleensä piraattilevyt maksavat 2-5 euroa, eli Vacuum menetti piratismin takia yli 28 miljoonaa euroa.


title: Vacuum

text: Vuonna 1999 Alexander Bard lähti Vacuumista keskittyäkseen uuden Alcazar-yhtyeen debyyttilevyn tuottamiseen ja kirjoittamiseen. Samana vuonna Vacuumilla tuli myös erimielisyyksiä levy-yhtiönsä kanssa, joten heidät potkittiin pois Stockholm Recordsista.


title: Vacuum

text: Vuonna 2002 Vacuum julkaisi uuden singlen "Starting (Where the Story Ended)" Subspace-levy-yhtiön kautta ja sai pienen radiohitin. "Seance at the Chaebol" -albumi julkaistiin kansainvälisesti nimellä "Culture of Night". Se sisältää kaikki toisen albumin kappaleet ja bonuksena kolme uutta kappaletta. Vuonna 2004 myös Marina Schjiptjenko jätti Vacuumin liittyäkseen Alexander Bardin uuteen yhtyeeseen Bodies Without Organs.


title: Vacuum

text: Mattias Lindblom julkaisi uuden "Your Whole Life Is Leading up to This" albumin Vacuumin nimellä samana vuonna. Albumi julkaistiin kansainvälisesti vuonna 2007. Sitä seurasi pieni hitti "They do It". Lindblom on kirjoittanut vuosien saatossa myös hittejä muille artisteille mm. Tarja Turusen sooloalbumilta löytyvät hittisinglet "I Walk Alone" ja "Die Alive".


title: Vacuum

text: Vacuum levyttää tällä hetkellä viidettä albumiaan, jonka ilmestymisajankohta on vielä auki. Uuden albumin ensimmäinen single "Black Angel" julkaistiin kesäkuussa 2011.


title: Edvard Wilhelm Lybeck

text: Edvard Wilhelm Lybeck (27. joulukuuta 1864 Ilmajoki – 16. kesäkuuta 1919 Kirvu) oli suomalainen lääkäri ja Elämänmäen luonnonparantolan perustaja.


title: Edvard Wilhelm Lybeck

text: Lybeckin vanhemmat olivat kirurgian maisteri, Ikaalisten piirilääkäri Frans Edward Lybeck (1836–1868) ja Sofia Lovisa Järnefelt. Hän pääsi ylioppilaaksi Helsingin alkeisopistosta 1884 ja valmistui Helsingin yliopistosta filosofian kandidaatiksi 1887 sekä lääketieteen kandidaatiksi 1890 ja lisensiaatiksi 1895. Lybeck omisti vuosina 1896–1904 äitinsä perustaman yksityisen Kammion hermosairaalan Helsingissä.


title: Edvard Wilhelm Lybeck

text: Hän perusti 1904 Vilppulan lähelle Elämänmäen hermotauti- ja luonnonparantolan. Parantola oli toiminnassa vuoteen 1918 saakka. Sen jälkeen Lybeck toimi Kirvun luonnonparantolan lääkärinä. Hän teki itsemurhan kesäkuussa 1919.


title: Edvard Wilhelm Lybeck

text: Lybeckin oppi-isä oli saksalainen Louis Kuhne. Kuhnen oppien mukaan Lybeck vastusti 1900-luvun alussa rokotuksia. Isorokkorokotuksella oli tauti saatu lähes häviämään, mutta rokotevastaisuuden levitessä tilanne kääntyi huonoksi. Lybeckin iskulause puhetilaisuuksissa oli: ”Rokotus on myrkyttämistä.”


title: Edvard Wilhelm Lybeck

text: Lybeck oli naimisissa vuodesta 1895 Elina Wilhelmina Savirannan kanssa.


title: Regnum Online

text: Regnum Online on fantasiamaailmaan sijoittuva MMORPG-peli jonka on kehittäny argentiinalainen NDG Studios. Peligenrelle tavanomaisen hahmon kehittämisen lisäksi peli keskittyy kolmen heimon väliseen taisteluun johon pelaaja osallistuu. Pelaajat taistelevat vastakkaisten puolten hahmoja vastaan ja valtaavat linnakkeita ja linnoja.


title: Regnum Online

text: Nimi "Regnum" tulee latinasta ja tarkoittaa "valtakuntaa", minkä lisäksi se on myös kunnianosoitus yhdelle ensimmäisistä Argentiinassa lanseeratuista peleistä. Peliä kutsutaan lyhenteillä RO tai ROL (joka tarkoittaa espanjan kielessä myös roolia, kuten roolipelissä). Peli julkaistiin virallisesti 24. toukokuuta 2007.


title: Regnum Online

text: Regnum Onlinella on yli 500 000 rekisteröitynyttä käyttäjää ja sitä on arvioitu paikallisissa sanomalehdissä, TV-ohjelmissa, pelisivustoilla ja myös kansainvälisillä verkkosivustoilla.


title: Regnum Online

text: NGD Studios teki sopimuksen saksalaisen peliyhtiön Gamigon kanssa ja avasi saksalaisen palvelimen. Pian tämän jälkeen Gamigo avasi toisen saksalaisen palvelimen suuren kysynnän vuoksi. Vuoden 2009 lopulla Gamigo avasi ranskalaisen palvelimen nimeltä Nemon. Vuonna 2009 UnitedGames sai yksinoikeuden Hollantiin ja Belgiaan, jolloin avattiin uusi, hollanninkielinen palvelin Tyr. Sittemmin palvelin kuitenkin suljettiin ja sen pelaajatietokanta sulautettiin kansainväliseen Horus-palvelimeen.


title: Regnum Online

text: Pelaajat luovat itselleen pelihahmon, jolla he liikkuvat ja kommunikoivat pelimaailmassa. Aluksi pelaajan täytyy valita yksi kolmesta valtakunnasta: Alsius, Kääpiöiden, Nordosien ja Utgharsien jäätävä koti; Ignis, pimentohaltioiden, ihmisten ja moloksien autiomaa; tai Syrtis, metsäinen ja rauhanomainen maa, jossa haltiat, puolihaltiat ja suurihmiset elävät. Kun valtakunta on valittu, pelaaja voi luoda varsinaisen pelihahmonsa (jopa 3 pelihahmoa per tili) ja muokata sitä valitsemalla rodun, sukupuolen, hiustyylin ja värin, luokan ym. Tämän jälkeen pelaaja aloittaa valtakuntansa aloitusalueelta, jossa hän saa ensimmäiset pari tehtävää, jotka perehdyttävät pelaajan paremmin pelin perusasioihin. Tämän jälkeen pelaaja menee ja hankkii leveleitä ensimmäisellä kahdella alueella. Kun leveleitä on riittävästi, pelaajat aloittavat taistelun valtakuntansa puolesta menemällä sota-alueelle (War Zone), valloittavat linnoituksia ystäviensä tai klaaninsa kanssa, tai vain tuhoten vastaantulevat vihollispelaajat.


title: Regnum Online

text: Koska peli on peräisin Argentiinasta, pelissä on paljon pelaajia, jotka puhuvat espanjaa, mutta peli on hiljaa saamassa kansainvälisen yhteisön. Pelissä on jo paljon pelaajia ympäri maailmaa. Riippuen kellonajasta, pelaajat voivat löytää muita pelaajia, jotka puhuvat muun muassa espanjaa, englantia, italiaa, puolaa, ruotsia tai muita kieliä.


title: Regnum Online

text: Peli on saanut paljon kehuja siitä, että tekijät ovat aina olleet paljon yhteydessä pelaajiin, luoden symbioottisen suhteen heidän kanssaan. Tämä tekijöiden ja pelaajien välinen vuorovaikutus auttaa parantamaan peliä ajan mittaan.


title: Regnum Online

text: Valtakuntia on kolme kappaletta, joista pelaaja voi valita vapaasti juuri itselleen sopivimman vaihtoehdon. Valtakunnan valinta vaikuttaa muun muassa siihen, ettei pelaaja voi kommunikoida vastapuolen pelaajien kanssa, eikä luoda samalle palvelimelle kahteen eri valtakuntaan kuuluvia hahmoja


title: Regnum Online

text:
Kylmä ja jäätävä "Alsius", pohjoisilla rajamailla. Kääpiöt ovat tulleet kaukaa ja asettuneet aloilleen vuorille pohjoiseen, käyttäen hyväkseen mekaanista viisauttaan luoden suuren yhteisön, joka on kovempi kuin kivi.
Siellä kääpiöt huomasivat, että paikka oli jo valmiiksi asuttu. Ihmiset olivat asuttaneet paikkaa jo kauan, ja ryhtyivät sotaan kääpiöitä vastaan, ennen kuin ymmärsivät, että heidän ajatuksensa ovat melko samanlaisia. Nordos, kuten he itseään kutsuivat, elävät nyt rauhanomaisesti kääpiöiden kanssa pohjoisessa, - näin syntyi Alsius.


title: Regnum Online

text: Kumpikin rotu ovat yhdessä rakentaneet Montsognir'in suuren kaupungin, joka yhä seisoo komeana ikuisen elämän vuorilla.


title: Regnum Online

text: Syrtiksestä karkottamisen jälkeen, pimentohaltiat aloittivat pyhiinvaellusmatkansa, joka muuttaisi heidät ikuisiksi ajoiksi. Heidän rituaalinsa tummensivat heidän ihonsa ja avasi heidän silmänsä uutta kotia ajatellen. Tämä profetia johti heidät maahan, jota kutsuttiin Ignis’kseksi, karulle aavikolle, joka oli täynnä tulivuoria ja maanalaisia tulia. Se oli täällä, jossa pimentohaltiat ja ihmiset yhdistivät voimansa, jotteivät kuolisi nälänhätään.


title: Regnum Online

text: Syrtiksen vihreä metsä ei koskaan ollut samanalainen suuren karkotuksen jälkeen. Heidät erotettiin nekromantisista veljistään. Yksinäisyys iski kuin piikki näitä maagisia olentoja sydämiin, joka toi heitä lähemmäksi Alturian-naapureitaan. Haltiat ottivat heidät mukaan yhteiskuntaansa ja kohtelivat heitä tasavertaisina. Tämä rikas haltiakulttuuri nousi uusiin ulottuvuuksiin, tehden Syrtiksestä kulttuurisen pääkaupungin koko maailmassa.


title: Regnum Online

text: Yli 100 tehtävää on mahdollista suorittaa jokaisessa kolmessa valtakunnassa. Yhdessä monien pienempien tehtävien kanssa, monet näistä tehtävistä ovat tarinoita, jotka valottavat kunkin valtakunnan sotatilannetta ja menneisyyttä. Tehtäväpalkinnot ovat muun muassa kultaa, tavaraa ja kokemuspisteitä. On olemassa myös Pelaaja vastaan pelaaja -tehtäviä (pvp), joissa vaaditaan, että suorittaja tappaa esimerkiksi tietynmäärän igniksen pelaajia, tai suojelee siltaa tietyn aikaa.


title: Effects Lab Pro

text: Effects Lab Pro on ammattimaisiin erikoistehosteisiin tarkoitettuvideonmuokkausohjelma. Se on tarkoitettu erityisesti efektien tekoon. Ohjelman on kehittänyt FX-niminen "studio", joiden teoksiin kuuluu esim. toinen efektiohjelma nimeltä Visionlab Studio ja Composite Lab. Ohjelmalla pystyy myös vaihtamaan taustaa. Ohjelmalla voi luoda tuhansia eri efektejä. Ohjelmassa on 6 eri efekti luokkaa: Laser, Muzzle Flash, Particles, Grade Object, Neon light ja Optics.


title: Effects Lab Pro

text: Ohjelmassa on maailman paras Muzzle Flash-generaattori. Muzzle tarkoittaa esim. aseiden suuliekkejä, jonkinlaisia räjähdyksiä ja tulta. Ohjelmalla pystyy tekemään toisen maailmansodan aseista scifi-elokuvien aseisiin.


title: Ekusute

text: Ekusute ( aka "Exte: Hair Extensions") on vuonna 2007 julkaistu japanilainen kauhuelokuva. Sion Sonon ohjaama ja käsikirjoittama elokuva kertoo hiuslisäkkeistä, jotka käyvät uuden käyttäjänsä kimppuun.


title: Ekusute

text: Elokuva edustaa j-horroria eli japanilaista kauhua. "Ekusute" on Sion Sonon siirtyminen suuremman budjetin elokuviin ja siinä ovat edelleen esillä hänelle tyypilliset piirteet, kuten shokeeraavat elementit ja body horror.


title: Ekusute

text: "Ekusute" palkittiin Austin Fantastic -festivaaleilla parhaan kauhuelokuvan jurypalkinnolla.


title: Ekusute

text: Pääroolia näyttelee Chiaki Kuriyama, joka on länsimaiselle yleisölle tunnettu elokuvista "" ja "Battle Royale". Hän näyttelee hiusstailistia, joka harjoittelee kampaamossa ja kotonaan hiustenlaittoa ystävilleen ja mallipäille.


title: Vanha-Liivinmaa

text: Vanha-Liivinmaa (, , ) tarkoittaa saksalaisten 1200-luvulta 1500-luvun puoleenväliin hallitsemaa Baltian aluetta. Saksalaiset nimittivät koko hallussaan ollutta Pohjois- ja Keski-Baltiaa Liivinmaaksi, liiviläisten mukaan. Nimitystä Vanha-Liivinmaa käytetään erotukseksi myöhemmästä Liivinmaan maakunnasta, joka oli pinta-alaltaan huomattavasti suppeampi.


title: Vanha-Liivinmaa

text: Saksalaisten hallitsema Liivinmaa syntyi Baltian ristiretkien seurauksena 1200-luvun alussa. Se koostui Pyhän saksalais-roomalaisen keisarikunnan balttilaisista maista ja käsitti nykyisen Latvian ja Viron alueet. Valtiota hallitsi Saksalainen ritarikunta, mutta sen erotti ritarikunnan ydinalueesta Itä-Preussista liettualainen Samogitian ruhtinaskunta. Aikalaiset kutsuivat aluetta latinalaisella nimellä "Terra Mariana", Maarianmaa, sen jälkeen kun paavi Innocentius III:n vuonna 1215 liitti sen Rooman ja keisarikunnan alaisuuteen.


title: Vanha-Liivinmaa

text: Vuodesta 1418 alkaen Liivinmaan valtiot muodostivat löyhän liittovaltion, Liivinmaan liiton (, ). Liivinmaan liitto hajosi uskonpuhdistuksen käynnistämien muutosten seurauksena Liivinmaan sodissa 1500-luvun loppupuolella. Vanhasta-Liivinmaasta muodostuivat Liivinmaan, Kuurinmaan ja Vironmaan maakunnat ja myöhemmät kuvernementit. Erotukseksi myöhemmästä tynkä-Liivinmaasta liittovaltiosta käytetään nimitystä "Vanha"-Liivinmaa.Kalpaveljesten ritarikunta perustettiin kristinuskon levittämiseksi ja Baltian saksalaisten siirtokuntien suojaksi. Kalpaveljet aloittivat 1100-luvun lopussa pitkän ja verisen valloitus- ja käännytyssodan pakanallisia virolaisia ja latvialaisia vastaan. Viimeisenä Baltiassa saksalaiset kukistivat Saarenmaan maakunnan 1227. Kalpaveljien kärsittyä raskaan tappion pakanallisille liettualaisille 1236, veljeskunta sulautui Liivinmaan ritarikuntana osaksi Saksalaista ritarikuntaa. Liivinmaan sotilaallinen laajeneminen päättyi 1264 ritarikunnan vallattua semigallialaisten asuinalueet Väinäjoen eteläpuolella Kuurinmaalla. Laajeneminen itään päättyi jo 1242 ritarikunnan kärsittyä tappion Aleksanteri Nevskin johtamille novgorodilaisille Peipsijärven taistelussa. Vuonna 1346 Tanska myi vielä hallitsemansa Pohjois-Viron ritarikunnalle.


title: Vanha-Liivinmaa

text: Vanhaan-Liivinmaahan kuului Liivinmaan ritarikunnan (Brüder der Ritterschaft Christi von Livland) suoraan hallitsemia alueita () sekä neljä ruhtinaspiispan hallitsemaa kirkollista aluetta. Nämä olivat:


title: Vanha-Liivinmaa

text: Ritarikunnan hallitsema alue jakaantui noin neljäänkymmeneen komtuuri- ja voutikuntaan. Hansakaupungit Riika, Tallinna ja Tartto ja muutamat muut kaupungit olivat ritarikunnasta ja piispoista riippumattomia.


title: Vanha-Liivinmaa

text: Liivinmaan maapäivät perustettiin vuonna 1419 ja ne kokoontuivat ensi kerran vuonna 1422. Päiville kokoontuivat piispat, ritarikunnan johto, läänitysten haltijat sekä kaupunkien edustajat. Vaikka maapäivät kokoontuivat säännöllisesti Liivinmaa säilyi eripuraisena.


title: Vanha-Liivinmaa

text: Liivinmaan poliittinen hajoaminen alkoi uskonpuhdistuksen seurauksena. Vuonna 1525 ritarikunnan protestantiksi kääntynyt suurmestari Albrekt Brandenburgilainen perusti itselleen Preussin herttuakunnan, ja asettui Puolan vasalliksi. Tammikuussa 1558 Venäjän tsaari Iivana Julma aloitti sodan Liivinmaan ja Kuurinmaan valtaamiseksi. Tämä ajoi Vanhan-Liivinmaan eri osat hakeutumaan yhteistyöhön ulkovaltojen kanssa.


title: Vanha-Liivinmaa

text: Liivinmaalla uskonpuhdistus eteni Preussia hitaammin. Kaupungit ja porvaristo sekä suuri osa aatelistoa omaksuivat luterilaisuuden, mutta piispat ja Liiviläinen ritarikunta pidättäytyivät katolilaisuudessa. Saksalaisen ritarikunnan liiviläinen haara, Liivinmaan ritarikunta säilyi suurmestarinsa Wolter von Plettenbergin johdolla toiminnassa muun ritarikunnan hajotessa ja maallistuessa. Von Plettenberg kääntyi vuonna 1525 luterilaisuuteen, osittain vastustaakseen Riian katolisen arkkipiispan vaikutusvaltaa.


title: Vanha-Liivinmaa

text: Liivinmaan liitto säilytti riippumattomuutensa vielä yli 30 vuotta. Sen lopullinen hajoaminen alkoi 1555 kun Riian arkkipiispa vetäytyi Wolgastin sopimuksesta ja aloitti yhteistyön Mecklenburgin herttua Albert VII:n pojan "Christoph von Mecklenburgin" kanssa. Seurauksena oli Baltian valtatyhjiö ja sitä seurannut Liivinmaan sota. Tammikuussa 1558 Venäjän tsaari Iivana Julma aloitti sodan Liivinmaan ja Kuurinmaan valtaamiseksi. Tämä ajoi alueen eri osat hakeutumaan yhteistyöhön ulkovaltojen kanssa. Lopullisesti ritarikunta ja liitto hajosivat vuonna 1561 solmitulla Vilnan liittosopimuksella. Liivinmaan ritarikunnan viimeinen suurmestari, Gotthard Kettler maallisti veljeskunnan, joka kääntyi luterilaisuuteen. Hallitsemiensa maiden eteläiseen osaan Kettler perusti hallittavakseen Kuurinmaan herttuakunnan.


title: Vanha-Liivinmaa

text: Vuonna 1561 Vanhan-Liivinmaan alueet olivat joutuneet naapurivaltojen jakamiksi:


title: Vanha-Liivinmaa

text: Riian kaupunki säilyi vielä 20 vuotta itsenäisenä keisarikunnan vapaakaupunkina (), mutta joutui 1581 Puola-Liettuan alaisuuteen.


title: Harald Lindberg (kasvitieteilijä)

text: Harald Lindberg (1871– 13. maaliskuuta 1963 Helsinki) oli Helsingin yliopiston kasvimuseon ensimmäinen kustos eli osastonjohtaja vuodesta 1910. Hän väitteli 1909 tohtoriksi Pohjois-Euroopan poimulehdistä. Hänen tieteellinen tuotantonsa käsittää 310 julkaisua, joista 28 liittyy sammaliin. Sammalista hän kirjoitti muun muassa suosammalista ja rahkasammalista. Isänsä S. O. Lindbergin kuoltua Harald Lindberg ryhtyi tutkimaan sammalien sijasta putkilokasveja. Hän tutki ainakin voikukkia, keltanoita, poimulehtiä ja hierakoita. Harald Lindberg on kuvannut Suomessa tavattavista putkilokasvilajeista tieteelle uusina muun muassa sykeröpoimulehden, nyppypoimulehden, kaljuvarsipoimulehden, lietetattaren ja mutaluikan.


title: Harald Lindberg

text: Harald Lindberg voi viitata seuraaviin henkilöihin:


title: Kaikki hedelmät

text: Kaikki hedelmät on CMX:n kolmas kokoelmalevy, joka julkaistiin 5. marraskuuta 2008. Levyllä on kappaleita CMX:n julkaisuilta kolmannesta levystä, "Aurinko", alkaen. Levyllä on myös kaksi uutta kappaletta. Tuplalevy keskittyy kahdesta edellisestä triplakokoelmasta poiketen yhtyeen radiohitteihin tai muuten suosituimpiin kappaleisiin. Hittikokoelman tekemisestä päätettiin jo vuonna 2000.


title: Kaikki hedelmät

text: Kokoelman mukana tulevan tarran postittamalla saattoi tietyn aikarajan sisällä tilata ep:n, jossa on neljä uutta hardcore punk -tyylistä kappaletta.


title: Kaikki hedelmät

text: Albumi nousi Suomen virallisen listan sijalle 9., ja se myi kultaa elokuussa 2009.


title: Kaikki hedelmät

text: Suluissa alkuperäinen albumi.


title: Päiväkäsky

text: Päiväkäsky on sotilaallisten yhtymien, joukko-osastojen tai vastaavien yksiköiden komentajan tai päällikön julkaisema kirjallinen käsky tai kirjelmä. Alaisten noudatettavaksi tarkoitettuja päiväkäskyjä julkaistaan määräajoin tai tarpeen vaatiessa. Niissä käsitellään henkilöstöä koskevia asioita, komennuksia, lomia, pysyviä määräyksiä, rangaistuksia sekä hallinnollisia asioita, mutta ei sotatoimia koskevia asioita. Yhtymän esikuntapäällikön julkaisemia päiväkäskyjä nimitetään "esikuntakäskyiksi". Niissä käsitellään esikunnan sisäistä toimintaa. Suomen presidentin antamaa päiväkäskyä nimitetään "sotilaskäskyksi".


title: Päiväkäsky

text: Ehkä tunnetuin suomalainen päiväkäsky on ylipäällikkö Mannerheimin jatkosodan alussa antama miekantuppipäiväkäsky.


title: Harald Lindberg (taidemaalari)

text: Carl Harald Lindberg (26. tammikuuta 1901 Rumshamn, Skeppsmyra, Björkö-Arholma – 4. elokuuta 1976 Tukholma) oli ruotsalainen taidemaalari.


title: Harald Lindberg (taidemaalari)

text: Lindberg oli merillä 1916–1922. Hän opiskeli 1925–1929 Tukholmassa Taideakatemiassa, jossa hänen opettajanaan oli maalauksessa Carl Wilhelmson ja piirtämisessä Albert Engström.


title: Harald Lindberg (taidemaalari)

text: Hän avioitui opiskeluaikana Märta o.s. Raapin kanssa. He asettuivat asumaan Tukholman Kornhamnstorgille ja 1934 Urvädersgrändille lähelle Mosebacke Torgia, jossa hän asui kuolemaansa saakka.


title: Harald Lindberg (taidemaalari)

text: Suuren osan vuotta Lindberg asui ja työskenteli Ahvenanmerellä Rumshamnissa Björkö-Arholmassa. Hänellä oli taiteessaan erityinen suhde suhde saariston luontoon ja ihmisiin.


title: Harald Lindberg (taidemaalari)

text: Hän oli arvostettu muotokuvamaalari, ja Roslagsmuseetissa Norrtäljessä on satoja piirustuksia saaristolaisista. Muutamalla kynänvedolla hän sai esiin luonteenpiirteet. Valtion muotokuvakokoelmassa Gripsholmissa on hänen maalaamiaan muotokuvia ruotsalaisista merkkihenkilöistä.


title: Harald Lindberg (taidemaalari)

text: Hän maalasi myös kirkkomaalauksia. 1928 hän teki alttaritaulun ja muun koristelun Arholman kirkkoon, ja 1956–1957 hän maalasi koko kuorinmaalauksen "Himlalotsen" Björkö-Arholman kirkkoon. Hänen lasimaalauksiaan on yhdeksässä kirkossa, muun muassa Valbossa ja viimeisin Österundassa vuodelta 1973.


title: Harald Lindberg (taidemaalari)

text: Muita hänen monumentaalitöitä ovat Spångan lukion fresko (1946), seinämaalaus "Juniskäret" Brantingskolanissa Uppsalassa (1960) sekä 22-metrinen maalaus Tukholman sataman ja tullin historia John Mattsonsin kiinteistössä Gärdetissä 1966–1967. Viimeisinä vuosinaan hän kuvasi Tukholman Strömiä ja kaupunkia veden äärellä.


title: Harald Lindberg (taidemaalari)

text: Harald Lindberg oli myös kirjailija ja runoilija.


title: Club Atlético Vélez Sarsfield

text: Club Atlético Vélez Sarsfield on urheiluseura Buenos Airesista, Argentiinasta. Seuran päälaji on jalkapallo, missä se pelaa Argentiinan pääsarjassa. Muita lajeja ovat mm. lentopallo, koripallo ja maahockey.


title: Club Atlético Vélez Sarsfield

text: Jalkapallossa Vélez Sarsfield on voittanut kuusi Argentiinan liigamestaruutta sekä viisi kansainvälistä cup-kilpailua. Kotiottelunsa se pelaa Jose Amalfitani -stadionilla Liniersin kaupunginosassa Buenos Airesin länsiosassa.


title: Club Atlético Vélez Sarsfield

text: Vélez Sarsfieldin perustivat samannimisellä rautatieasemalla sadetta pitämässä olleet kolme nuorta miestä vuonna 1910. Asema oli saanut nimensä argentiinalaisselta lakimieheltä ja poliitikolta Dalmacio Vélez Sársfieldiltä. Nykyisin asema tosin tunnetaan nimellä "Floresta". Jonkin ajan päästä seuraan liittyi huomattava määrä italialaisia siirtolaisia. Vélez Sarsfield hyväksyttiin Argentiinan liigaan mukaan vasta vuonna 1918, missä se sijoittui heti debyyttikaudellaan toiseksi. Vuonna 1931 Vélez lähti heti mukaan käynnistyneeseen ammattilaisliigaan.


title: Club Atlético Vélez Sarsfield

text: Huolimatta pitkästä historiastaan seura voitti ensimmäisen mestaruutensa vasta vuonna 1968 Nacional-sarjasta. Seuran suurimmat menestyvuodet ajoittuvat vasta 1990-luvulle ja Carlos Bianchin valmentaja-aikoihin. Bianchi itse oli mukana voittamassa pelaajana seuran ensimmäistä mestaruutta ja pelatessaan joukkueessa voitti kolmena kautena maalikuninkuuden.


title: Disconnected EP

text: Disconnected on lahtelaisen death ’n’ roll -yhtye Profane Omenin vuonna 2007 julkaisema EP. Se nauhoitettiin, miksattiin ja masteroitiin touko–elokuussa 2007.


Suomen Vapaa-ajankalastajien Keskusjärjestö (SVK) on vuonna 2000 perustettu virkistyskalastajien järjestö. Sen perustajia ovat Suomen Kalamiesten Keskusliitto ry, Suomen Metsästäjä- ja Kalastajaliitto ry ja Suomen Urheilukalastajain Liitto ry. Keskusjärjestö edistää vapaa-ajankalastusta, joka kestävällä tavalla ja monipuolisesti hyödyntää luontaisesti uusiutuvia kalakantoja.


Suomen Vapaa-ajankalastajien Keskusjärjestö osallistuu kalavesien ja kalakantojen hoitoon kouluttamalla vapaa-ajankalastajia ja toimimalla kalastusalueissa. Se myös ylläpitää ja kehittää vapaa-ajankalastusta neuvomalla alan harrastajia, julkaisemalla kalastukseen ja kalankäsittelyyn liittyviä oppaita ja järjestämällä kilpailuja. Lisäksi järjestö lisää nuorten kalastusharrastusta laajoilla kampanjoilla ja seurojen kerhotoiminnalla. Etujärjestönä järjestö edistää vapaa-ajankalastusta kalastushallinnossa ja muussa päätöksenteossa ja toimii vapaa-ajankalastajien kansainvälisissä järjestöissä.


Suomen Vapaa-ajankalastajien Keskusjärjestön organisaation muodostavat 13 alueellista Vapaa-ajankalastajapiiriä. Vapaa-ajankalastajapiirien jäseniä ovat puolestaan kunkin piirin alueella toimivat kalastusseurat. Kalastusseurojen jäseniä ovat kalastuksenharrastajat.


title: Suomen Vapaa-ajankalastajien Keskusjärjestö

text: Suomessa runsaat 650 kala-, erä- tai urheilukalastusseuraa, joissa jäseniä on yhteensä noin 58 000, muodostavat 13 vapaa-ajankalastajapiiriä.


text: Vapaa-ajankalastajapiirit yhdistävät alueidensa kala- ja eräseuroja toimintaa kalavesillä ja kalastusaluehallinnossa, huolehtivat harrastuksen edistämisestä, vapaa-ajankalastajien neuvonnasta ja edunvalvonnasta sekä vilkkaasta kilpailutoiminnasta. Vapaa-ajankalastajapiirien edustajat päättävät keskusjärjestön kokouksissa SVK:n toiminnasta ja hallinnosta. Seurat kuuluvat piirien kautta keskusjärjestöön ja saavat järjestön palvelut ja jäsenedut.


text: Suomen Vapaa-ajankalastajien Keskusjärjestöön kuuluu kala- ja eräseuroja koko Suomesta. Ne järjestävät jäsenilleen ja muille kalastuksesta kiinnostuneille erilaisia kalastus- ja kalankäsittelytapahtumia, ohjaavat nuoria kalastuksen pariin nuorisokerhojensa ja kalakummiensa avulla sekä järjestävät runsaasti kalastuskilpailuja. Seuroilla on omia kalamajoja tai muita tukikohtia. Monet seurat järjestävät jäsenilleen myös kalastusmatkoja.


text: SVK:n ylin päättävä elin on vuosikokous, joka kokoontuu keväällä ja syksyllä. Vuosikokouksessa päätöksiä tekevät Etelä-Suomen, Hämeen, Kaakkois-Suomen, Kainuun, Keski-Suomen, Lapin, Lounais-Suomen, Pohjanmaan, Pohjois-Karjalan, Pohjois-Pohjanmaan, Pohjois-Savon, Saimaan vapaa-ajankalastajien piiri sekä perustajayhdistykset Suomen Kalamiesten Keskusliitto, Suomen Metsästäjä- ja Kalastajaliitto ja Suomen Urheilukalastajainliitto sekä muiden keskusjärjestön jäsenten nimeämät edustajat.


text: Käytännön toimintaa johtaa hallitus, johon kuuluvat: puheenjohtaja Markku Markkula, varapuheenjohtaja Jouko Ojanperä ja jäsenet Esko Ijäs, Timo Hartikainen, Reijo Härkman, Liisa Häyrinen, Veikko Meskanen, Stina Koivisto ja Hannu Routio.


text: Hallituksen apuna toimivat kala- ja ympäristötoimikunta, kilpailutoimikunta, matkailutoimikunta, nuoriso- ja perhetoimikunta sekä viestintätoimikunta.


text: Toimikunta ohjaa vapaa-ajankalastajia hyödyntämään monipuolisesti ja kestävästi luontaisesti lisääntyviä kalakantoja. Vapaa-ajankalastajia perehdytetään elinympäristökunnostuksiin ja kalastuksen ohjaukseen osana kalakantojen hoitoa. Kalastusharrastajille selvitetään myös uhanalaisten ja vaarantuneiden kalakantojen suojelutarpeita vapaa-ajankalastuksen ohjauksessa.


text: Toimikunta kouluttaa ja valistaa kalastusalueissa toimivia vapaa-ajankalastajia tuottamalla valistusmateriaalia, järjestämällä alueellisia kalastusalueseminaareja ja osallistumalla kalastusta ja kalakantojen kestävää käyttöä edistäviin hankkeisiin.


text: Keskusjärjestön ympäristöohjelma ohjaa vapaa-ajankalastajia toimimaan yhteistyössä muiden vesien käyttöä ja suojelua edistävien järjestöjen ja viranomaisten kanssa. Ympäristökasvatuksen tavoitteena on vastuullinen jokamiesoikeuksien käyttö ja harrastajien ympäristötietojen lisääminen.


text: Vuonna 2007 SVK aloitti viiden vesiympäristön tilaa ilmentävän kalajin esiintymisen kartoittamisen. Havainnoitavat kalajit ovat särki ja sorva,jotka esiintymisellään ilmentävät rehevää ympäristöä sekä harjus, mutu ja säyne jotka ilmentävät esiintymisellään karua ympäsristöä. Indikaattorikalaljien kartoittamisessa on osaltaan mukana Luonnontieteellinen keskusmuseo, jonka Hatikka-havaintopäiväkirjaan havainnot ilmoitetaan.


text: Kilpailut kehittävät harrastajien kalastustaitoja ja tekevät tunnetuksi vapaa-ajankalastusta. Kilpailutoimikunta jakautuu onki-, pilkki-, perho- ja uistelujaostoihin.


text: SVK:lla on runsaasti kilpailuja niin seura-, piiri- kuin valtakunnankin tasolla. Kilpailuihin osallistuu vuosittain noin 20 000 harrastajaa ja kilpailujen yhteenlaskettu osallistujamäärä on 350 000.


text: SVK on kansainvälisen kilpakalastuksen keskusliiton (CIPS) jäsen ja sen edustusjoukkueet osallistuvat PM, EM ja MM -tason kilpailuihin. Kilpailulajeja ovat muun muassa pilkintä, mormuskointi, onginta sekä perhokalastus.


text: Kilpailutoimikunta yhdessä neljän lajijaoston kanssa ohjaa kansallisten mestaruuskilpailujen järjestämistä sekä osallistumista kansainvälisiin kilpailuihin ja niiden järjestämistä Suomessa.


text: Matkailutoimikunta valistaa kotimaisia kalastusmatkailijoita ja matkailukalastajia säädöksistä, kalastustavoista ja -välineistä, kalastuskohteista, kalastuslupajärjestelmästä ja erityisten vesistöalueiden kuten raja- ja luonnonlohijokien erikoispiirteistä. Toimikunta järjestää vuosittain Vapaa-ajan Kalastaja -lehden lukijamatkan ulkomaille ja kotimaahan.


text: Toimikunta edistää kalastajille suunnattujen palvelujen kehittämistä kouluttamalla maatila- ja kalastusmatkailuyrittäjiä kalastusmuodoista, kalastuspakettien tuotteistamisesta, kalastuslupajärjestelmästä ja kalastusmatkailuun liittyvistä säännöksistä.


text: Vapaa-ajankalastajapiireissä toimivat matkailuvastaavat toimivat oman alueensa kalastusmatkailun yhdyshenkilöinä. Toimikunta järjestää matkailuvastaaville kalastusmatkailuun liittyvää koulutusta.


text:
Toimikunta kouluttaa nuorten kalastusohjaajia, järjestää leirejä ja toteuttaa valtakunnallisia lasten ja nuorten kalastusta edistäviä hankkeita, kuten koulaisille tarkoitettu Kaverin Kanssa Kalaan. Lapsille ja nuorille tuotetaan oppaita, askartelukirjoja ja esitteitä. Toimikunta järjestää vuosittain nuorten SM-toimintakilpailun sekä toimittaa satoihin nuorten onkipäiviin palkintomitalit.
Kaikkiaan SVK:n järjestämiin tapahtumiin osallistuu vuosittain yli 30 000 lasta ja nuorta.


text: Toimikunta tekee laajaa yhteistyötä muiden lapsi- ja nuorisojärjestöjen kanssa muun muassa esittelemällä kalastusta yhteistyöjärjestöjen kesäleireillä ja muissa tapahtumissa.


text: Viestintätoimikunta seuraa ja arvioi keskusjärjestöä ja sen toimintaympäristöä viestinnän näkökulmasta. Se suunnittelee, ohjaa ja arvioi järjestön jokapäiväistä viestintää sekä tapahtumista tiedottamista. Viestintästrategian kautta toimikunta auttaa myös järjestöä profiloitumaan ja vaikuttamaan omaan imagoonsa.


text: Tiedotuksen ja informoinnin ohella viestintätoimikunta suunnittelee, ohjaa ja arvioi keskusjärjestön tapahtumien ja tuotteiden markkinointia. Lisäksi se toimii osaltaan sekä toimi-että luottamushenkilöiden motivoimiseksi ja sitouttamiseksi järjestöön. Toimikunta kannustaa myös vapaa-ajankalastajapiirejä nimeämään itselleen tiedottajat, joille se mahdollisuuksien mukaan järjestää viestintään liittyvää koulutusta.


text:
Seurojen jäsenet saavat jäsenmaksuaan vastaan muun muassa Vapaa-ajan Kalastaja -lehden. Verkkoympäristössä toimii Kalajuttu.com, joka on SVK:n keskustelupalsta. Palstan keskustelut ovat kaikkien kävijöiden luettavissa, mutta keskusteluihin osallistuminen edellyttää käyttäjäksi rekisteröitymistä. Palstalla käytävien keskustelujen aiheena on pääasiassa vapakalastusvälinein tapahtuva urheilukalastus. Palsta avattiin keväällä 2007.
Kalajuttu.com on aihepiirinsä ainut kaksikielinen keskustelupalsta Suomessa.


title: Soma

text: Soma on indoiranialainen kasviperäinen hallusinogeeninen rituaalijuoma. Se mainitaan nimellä soma hindujen vanhimmassa pyhässä kirjoituksessa, "Rigvedassa", ja nimellä homa tai haoma zarathustralaisten pyhissä "Avesta"-kirjoituksissa. Juoma valmistettiin todennäköisesti efedrojen sukuun kuuluvasta kasvista.


title: Soma

text: Rigvedassa somalle on osoitettu yhteensä 120 hymniä. Niissä kerrotaan yksityiskohtaisesti, kuinka uhrimenoihin osallistuneet papit valmistivat ja nauttivat soman. Juoman vaikutusta kuvaillaan hymneissä hallusinaatioita aiheuttavaksi.


title: Soma

text: Kaakkois-Turkmenistanista, jossa somaa käytettiin varhaisten zarathustralaisten keskuudessa, löydettiin arkeologisten kaivausten yhteydessä juomisrituaaleissa käytettyjä astioita. Niissä oli jäänteitä efedriiniä ja pseudoefedriiniä sisältävästä efedrojen sukuun kuuluvasta kasvista. Monet tutkijat ovat löydön myötä hyväksyneet efedran olleen soman kauan etsitty ainesosa, mutta varmuuden saaminen edellyttää lisätutkimuksia. Toisaalta ainakin aiemmin on ollut epäselvää, tuleeko hymnien kuvauksia somasta ottaa kirjaimellisesti, eli onko kyseessä välttämättä ollenkaan hallusinogeeninen juoma. Joka tapauksessa tiedetään, ettei soma voinut olla alkoholijuoma, koska se valmistettiin ja nautittiin saman päivän aikana.


title: Soma

text: Erään vanhemman teorian mukaan soma valmistettiin charasista, intilaisesta hasiksesta, jota käytetään vielä nykyäänkin osana rituaaleja. Toinen teoria puolestaan väittää soman olleen punakärpässienestä valmistettu juoma, mutta monet indologit ovat tyrmänneet väitteen.


title: Eruption (yhtye)

text: Eruption oli suosittu disco, soul ja R&B -musiikkia esittänyt englantilainen pop-yhtye 1970- ja 80-luvun taitteessa.


title: Eruption (yhtye)

text: Yhtye perustetiin Englannissa vuonna 1974 nimellä "Silent Eruption". Seuraavana vuonna yhtye voitti RCA:n Soul-laulukilpailun ja ensi single "Let Me Take You Back in Time" julkaistiin vuonna 1976. Yhtyeen suosion käännyttyä kuitenkin nopeasti laskuun, alkuperäinen vokalisti Leslie Johnson jätti yhtyeen ja hänet korvasi taustalaulajana toiminut Precious Wilson. Yhtyeen lähdettyä esiintymiskiertueelle Saksaan, jo silloin suositun Boney M -yhtyeen manageri ja tuottaja Frank Farian kiinnitti huomionsa yhtyeeseen. Yhtyeen nimi lyhentyi muotoon Eruption ja yhtye sai Farianin kautta levytyssopimuksen saksalaiselle Hansa Records -levymerkille. Yhtye myös toimi Boney M:n lämppärinä tämän kiertueilla.


title: Eruption (yhtye)

text: Single "Party Party" oli lähinnä marginaalinen hitti, mutta joulukuussa 1977 ilmestyneeltä Eruption-LP:ltä julkaistu coverversio kappaleesta "I Can't Stand the Rain" oli sitten jättimenestys yltäen Englannin singlelistan sijalle viisi sekä amerikkalaisella U.S. Billboard Hot 100-listalla sijalle 18. Yhtyeen toinen LP "Leave a Light" ilmestyi loppuvuodesta 1978 ja myös siltä julkaistiin kaksi singleä. Ensimmäinen single "I'll Keep a Light in My Window" osoittautui yllättäen flopiksi, mutta onneksi toinen single "One Way Ticket" palautti yhtyeen takaisin listoille. Parhaimmillaan single oli englannin singlelistan yhdeksäntenä. Kappaleen on usein luultu olevan Boney M:n tuotantoa.


title: Eruption (yhtye)

text: Precious Wilson jätti yhtyeen vuonna 1979 ryhtyen soolouralle. Hänen tilalleen solistiksi tuli Kim Davis. Vaikka moni epäili yhtyeen tulevaisuutta Wilsonin lähdön jälkeen, yhtyeen kolmannelta LP:ltä "Fight Fight Fight" julkaistu single "Go Johnnie Go" nousi Saksan listoilla 10 parhaan kappaleen joukkoon, tosin tällä kertaa Englannista ei singlelle riittänyt menestystä. Kim Davisin kuoltua auto-onnettomuudessa yhtyeen solistiksi tuli Jane Jochen. Uusi single, cover-versio Del Shannonin kappaleesta "Runaway" julkaistiin joulukuussa 1980 ja ylsi parhaimmillaan sijalle 21 Saksan singlelistalla.


title: Eruption (yhtye)

text: Keväällä 1981 yhtyeeltä julkaistiin kokoelmalevy sekä single "You (You Are My Soul)". Tämän jälkeen yhtye vaihtoi levymerkkiä tehden sopimuksen Ralph Siegelin Jupiter Records -yhtiön kanssa. Siihen mennessä yhtyeen suosio oli jo merkittävästi hiipunut ja neljänneltä LP:ltä "Our Way" julkaistut singlet eivät juurikaan menestyneet. Yhtyeen viimeiseksi singleksi jäi "Where Do I Begin" ja yhtye hajosi vuonna 1985. Yhdeksän vuotta myöhemmin Frank Farian julkaisi CD:n "Eruption Gold" joka sisälsi remix-versiot seitsemästä Eruptionin kappaleesta sekä kolmetoista muuta kappaletta, jotka olivat Precious Wilsonin soolotuotantoa. Precious Wilson jatkaa keikkailua Eruption-nimellä, mutta kokoonpanossa ei ole mukana ketään yhtyeen alkuperäisjäsenistä.


title: 1RXS J160929.1-210524

text: 1RXS J160929.1-210524 on nuori, auringonkaltainen tähti, joka kuuluu noin 5 miljoonaa vuotta vanhaan ylempään Skorpionin assosiaatioon. Se sijaitsee noin 150 pc (490 valovuoden) etäisyydellä meistä.


title: 1RXS J160929.1-210524

text: 1RXS J160929.1-210524:n massa on noin 0,85 Auringon massaa ja spektriluokka K7 V, mikä vastaa noin 4000 K pintalämpötilaa. Tähden magnitudi infrapuna-alueen K-kaistassa on 8,91. Kyseessä on hyvin nuori tähti, joka on muodostunut muiden samaan assosiaatioon kuuluvien tähtien kanssa tähtienvälisen aineen pilvestä. Tähden spektrissä ei ole havaittu mainittavaa infrapunaeksessiä. Tämän perusteella sitä ei ympäröi pöly- tai kaasukiekko.


title: 1RXS J160929.1-210524

text: Syyskuussa 2008 ilmoitettiin 1RXS J160929.1-210524:n läheisyydestä löytyneestä kohteesta, jonka väri infrapuna-alueella vastaa spektriluokkaa L2–L5. Fotometristen ja spektroskooppisten mittausten perusteella kohteen pintalämpötila on tähdelle hyvin alhainen: vain 1800 K, mikä vastaisi spektriluokkaa L4. Olettamalla kohteen iän vastaavan ympäröivän tähtijoukon ikää, sen massaksi saadaan noin 0,008 Auringon massaa, mikä on aivan liian pieni tähdelle, mutta sopii suurelle jättiläisplaneetalle. Teoreettinen malli myös ennustaa nämä ominaisuudet omaavan kohteen magnitudiksi infrapuna-alueen K-kaistassa 16,11 samalla kun seuralaisen todellinen havaittu magnitudi K-kaistassa on 16,17.


title: 1RXS J160929.1-210524

text: Planeettakandidaatti sijaitsee noin 330 AU:n etäisyydellä tähdestä. Tällaisella etäisyydellä planeetan muodostuminen on äärimmäisen vaikea selittää, joten kyseessä on luultavasti joko emotähdestään poikkeuksellisen etäälle ajautunut planeetta tai planeetta on kokoneen singonnut pois keskustähtensä luota. Kummassakin tapauksessa haittäjänä tomii vuorovaikutus toisen massiivisen kiertolaisen kanssa. Kolmas mahdollisuus on, että planeetta on ns. ajalahtija eli planeetan kokoinen kappale, joka ei ole muodostunut minkään tähden ympärille vaan ajelehtii irrallaan avaruudessa. Kohteen pitkän kiertoajan – 5500 vuotta – vuoksi mahdollisen yhteyden 1RXS J160929.1-210524:iin selvittäminen vaatii havaintoja huomattavan pitkältä aikaväliltä.


title: 1RXS J160929.1-210524

text: Mikäli osoittautuu, että seuralainen kiertää tähteä 1RXS J160929.1-210524, kyseessä on ensimmäinen suoraan kuvattu auringonkaltaista tähteä kiertävä planeetta. Neljä aikaisempaa suoraan kuvattua planeettaa kun ovat kiertäneet ruskeita kääpiötähtiä.


title: Soma (täsmennyssivu)

text: Soma tarkoittaa ainakin seuraavia:


title: Brothers in Arms: Hell’s Highway

text: Brothers in Arms: Hell’s Highway on Gearbox Softwaren kehittämä ja Ubisoftin julkaisema "Brothers in Arms" -pelisarjaan kuuluva ensimmäisen persoonan ammuntapeli. Peli julkaistiin vuonna 2008 PlayStation 3:lle, Xbox 360:lle ja Microsoft Windowsille.


title: Brothers in Arms: Hell’s Highway

text: Pelissä seurataan toisen maailmansodan aikaista liittoutuneiden Operaatio Market Gardenia ylikersantti Matthew ”Matt” Bakerin näkökulmasta. Peli on jatkoa "" -pelin tarinalle.


title: Riian arkkihiippakunta

text: Riian arkkihiippakunta oli itsenäinen valtio Vanhalla-Liivinmaalla vuosina 1255-1561. Riikaa hallitsivat arkkipiispat. Arkkihiippakunta lakkautettiin kun väestö kääntyi katolilaisuudesta luterilaisuuteen. Suuri osa Riian arkkipiispoista tiedetään vain kolikkoihin painettujen tietojen perusteella. Hiippakunnan tuomiokirkko on Riian tuomiokirkko.


title: Sooma

text: Sooma tarkoittaa seuraavia asioita:Katso myös Soma (täsmennyssivu).


title: Paavo Tamminen

text: Paavo Bertel Tamminen (9. helmikuuta 1894 Prunkkala – 20. helmikuuta 1953) oli suomalainen jääkärikapteeni. Hänen vanhempansa olivat rovasti Isak Reinhold Tamminen ja Kerstin von Hausen. Hänet vihittiin avioliittoon vuonna 1921 Aino Tolvasen kanssa.


title: Paavo Tamminen

text: Tamminen kävi neljä luokkaa Tampereen suomalaista yhteiskoulua ja sähkökurssin Tampereen teollisuuskoulussa sekä suoritti yksityisesti seitsemänen luokan Kokkolan yhteislyseossa vuonna 1932. Hän suoritti hyökkäysvaunukurssi vuonna 1923 ja sotilaspedagogisen kurssin vuonna 1925 sekä komppanianpäällikkökurssin 1. jakson Suojeluskuntain päällystökoulussa vuonna 1930, Aseseppäkoulun asemestarikurssin hän suoritti 1. jakson vuonna 1933 ja 2. jakson vuonna 1935.


title: Paavo Tamminen

text: Tamminen toimi sähköalalla harjoittelijana ennen liittymistään vapaaehtoisena Saksassa sotilaskoulutusta antavaan jääkäripataljoona 27:n pioneerikomppaniaan 5. helmikuuta 1916, josta hänet siirrettiin 53 muun miehen kera 2. lokakuuta 1917 perustettuun pataljoonan tiedonanto-osastoon. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Schmardenissa sekä Aa-joella.


title: Paavo Tamminen

text: Tamminen saapui Suomeen (Vaasaan) jääkäreiden pääjoukon mukana varavääpeliksi ylennettynä 25. helmikuuta 1918. Hänet komennettiin Suomen sisällissotaan komppanian vääpeliksi 5. Jääkärirykmentin 15. jääkäripataljoonan 2. komppaniaan. Hän otti osaa sisällissodan taisteluihin Karjalankannaksella.


title: Paavo Tamminen

text:
Tamminen siirrettiin sisällissodan jälkeen 18. elokuuta 1918 Vuoristoprikaatin tiedonanto-osastoon, missä hän toimi merkinantojoukkueen johtajana ja osaston adjutanttina. Vuoristoprikaatista hänet siirrettiin 7. huhtikuuta 1919 alkaen 1. Divisioonan tiedonantovälinekomppanian puhelinjoukkueen johtajaksi ja 2. helmikuuta 1921 alkaen Kenttälennätinpataljoonaan, missä hänet sijoitettiin aliupseerikoulun opetusupseeriksi sekä pataljoonan insinööri- ja aseupseeriksi. Armeijasta hän erosi 14. toukokuuta 1927 ja siirtyi Suojeluskuntain ase- ja konepajan palvelukseen työskennellen yrityksessä hienomekaanikkona, asekokoojana ja korjaajana. Vuonna 1930 hän liittyi Suojeluskuntajärjestöön missä hänet sijoitettiin aluepäälliköksi Keski-Pohjanmaan suojeluskuntapiirin 1. alueelle. Tehtävässä hän toimi 31. heinäkuuta 1931 saakka. Tamminen astui uudelleen vakinaiseen palvelukseen 23. syyskuuta 1932 ja hänet sijoitettiin Viestipataljoona 2:een (myöhemmin Viestipataljoona) ja määrättiin 1. komppaniaan nuoremmaksi upseeriksi ja 1. toukokuuta 1934 alkaen opetusupseeriksi aliupseerikouluun. Seuraavaksi hänet siirrettiin 26. tammikuuta 1937 aseteknikoksi Kaasusuojelukouluun.
Tamminen osallistui talvisotaan Kaasunsuojeluvarikolla ja Jatkosodan puhjettua hänet komennettiin aseupseeriksi Tykistön koulutuskeskus 3:een, josta hänet siirrettiin myöhemmin asetarkastajaksi 7. Armeijakunan esikuntaan ja edelleen 5. Armeijakunnan esikuntaan. Vuonna 1943 hänet siirrettiin aseupseeriksi Viestikoulutuskeskukseen ja edelleen Jalkaväenkoulutuskeskus 23:een ja Jalkaväenkoulutuskeskus 3:een. Vakinaisesta palveluksesta hän erosi sotien jälkeen ja siirtyi Imatran voima Oy:n palvelukseen.


title: Paavo Tamminen

text: Tamminen toimi Kenttalennätinpataljoonan kunnianeuvoston jäsenenä vuosina 1921–1923 ja varapuheenjohtajana vuonna 1927.


title: Carlos Bianchi

text: Carlos Bianchi (s. 29. huhtikuuta 1949 Buenos Aires) on argentiinalainen jalkapallovalmentaja ja entinen pelaaja, pelipaikaltaan keskushyökkääjä.


title: Carlos Bianchi

text: Bianchi aloitti ammattilaisuransa buenosairelisaisessa Vélez Sarsfieldin joukkueessa vuonna 1967 ja pelasi seurassa vuoteen 1973 saakka siirryttyään Ranskaan Stade Reimsiin. Vélez Sarsfieldissa Bianchi voitti Argentiinan Nacional-sarjan mestaruuden vuonna 1968 ja maalikuninkuuden Nacional-sarjassa 1970 ja Metropolitano-sarjassa 1971.


title: Carlos Bianchi

text: Stade Reimsissä Bianchi pelasi kaudet 1973/74–1976/77 ja voitti Ranskan liigan maalikuninkuuden vuosina 1974, 1976 ja 1977. Vuonna 1977 Bianchi siirtyi toiseen ranskalaisseuraan Paris-Saint-Germainiin, missä hän voitti maalikuninkuuden vuosina 1978 ja 1979. Bianchi pelasi vielä kauden 1979/80 Ranskassa Strasbourgissa ennen paluutaan kotiseuraansa Vélez Sarsfieldin. Vélez Sarsfieldissa hän voitti vuonna 1981 Nacional- sarjan maalikuninkuuden 15 maalillaan. Bianchi pelasi seurassa aina vuoteen 1984, minkä jälkeen hän siirtyi takasin Reimsiin pelaaja-valmentajan ominaisuudessa. Hän pelasi seurassa vain yhden kauden, kunnes siirtyi täysipainotteisesti valmennustehtäviin.


title: Carlos Bianchi

text: Argentiinan maajoukkueessa Bianchi pelasi vuosina 1970–1972 14 ottelua, joissa hän teki seitsemän maalia.


title: Carlos Bianchi

text: Bianchi oli Reimsissä aina vuoteen 1988 saakka, minkä jälkeen hän valmensi hetken aikaa toisia ranskalaisjoukkueita OGC Nizzaa ja PSG:tä ennen paluutaan Vélez Sarsfieldiin vuonna 1993. Bianchin kolme vuotta kestäneen valmennuskauden aikana seura ylsi historiansa suurimpiin saavutuksiin. Se voitti Argentiinan kevätkauden mestaruuden vuosina 1993 ja 1996, ja syyskauden mestaruuden 1995. Lisäksi menestystä tuli myös kansainvälisellä tasolla, kun seura voitti vuonna 1994 Etelä-Amerikassa mestareitten liigaa vastaavan Copa Libertadoresin, sekä Etelä-Amerikan ja Euroopan mestareitte välisen Intercontinental Cupin. Vuonna 1996 seura voitti Etelä- ja Pohjois-Amerikan mestarien välisen Copa Interamericanan. Vuonna 1994 hänet valittiin Etelä-Amerikan vuoden valmentajaksi.


title: Carlos Bianchi

text: Vélez Sarsfieldista Bianchi siirtyi vuonna 1996 Italian Serie A -seura AS Roman peräsimeen, mutta pesti jäi lyhyekssi. 1998 hän palasi takaisin Argentiinaan ja Boca Juniorsiin. Bianchi johdatti seuran kolmesti Argentiinan syyskauden mestaruuteen (1998, 2000, 2003) ja kertaalleen kevätkauden mestaruuteen (1999). Copa Libertadoresin joukkue voitti hänen valmennuksessaan kolmesti vuosina 2000, 2001 ja 2003, ja Intercontinental Cupin vuosina 2000 ja 2003. Bianchi valittiin neljästi Etelä-Amerikan vuoden valmentajaksi (1998, 2000, 2001, 2003).


title: Carlos Bianchi

text: Vuonna 2005 Bianchi aloitti espanjalaisen Atlético Madridin valmentajana, mutta tulokset jäivät laihoiksi ja hän sai potkut kesken kauden.


title: Shakki (lehti)

text: Shakki (vuoteen 2016 Suomen Shakki) on suomalainen shakkiaiheinen lehti. Siitä ilmestyy vuosittain 8 numeroa (vuosina 1980-2008 oli 12 numeroa, joista normaalisti yksi oli kaksoisnumero). Shakki tulee etuna kaikille henkilöille, joilla on shakin A-lisenssi. Muutoin lehden vuosikerta maksaa 40 euroa. Lehden levikki oli vuonna 2008 noin 1600 kappaletta. Vuoden 2008 kesäkuussa lehden päätoimittajaksi ryhtyi Marko Tauriainen.


title: John Green (upseeri)

text: John Green (20. marraskuuta 1825 – 22. marraskuuta 1908) oli Yhdysvaltain armeijan upseeri, joka taisteli modoc-sodassa ja Meksikon–Yhdysvaltain sodassa. Green syntyi Saksassa mutta muutti Yhdysvaltoihin jo kuusivuotiaana. Green palveli Yhdysvaltain sisällissodassa Potomacin armeijassa, jossa hän yleni komppaniansa komentajaksi. Ulysses S. Grant oli niin tyytyväinen hänen kykyihinsä, että ehdotti hänen ylentämistä prikaatinkenraaliksi, mutta kongressi ei vienyt asiaa läpi. Green toimi majurina modoc-sodassa ja sai Kongressin kunniamerkin osoittamastaan rohkeudesta ja johtajankyvyistä modoc-sodan aikana tapahtuneessa taistelussa, jossa hän komensi amerikkalaisia joukkoja heidän taistellessaan intiaanien linnoitettuja asemia vastaan.


title: Randy Rogel

text: Randy Rogel on yhdysvaltalainen Emmy- ja Annie-palkittu käsikirjoittaja, joka on myös sanoittanut ja säveltänyt musiikkia animaatiohin, kuten Disneyn Tarzanin legenda, Peter Pan ja paluu MikäMikäMaahan ja . Kenties parhaiten Rogel tunnetaan 1990-luvulta käsikirjoituksistaan Batmanin ja Animaanisten parista. 2000-luvulla hän on työskennellyt enimmäkseen Warner Bros. Animationin sijasta Walt Disney Television Animationilla.


title: Haktivismi

text: Haktivismi () tarkoittaa tietoverkossa tapahtuvaa aktivismia, eli toimintaa, jolla halutaan saada aikaan huomiota tai muutosta johonkin tiettyyn asiaan. Termi koostuu sanoista "hakkeri" ja "aktivismi". Haktivismia on esimerkiksi www-palveluun murtautuminen ja sen sotkeminen.


title: Douglas Bader

text: Sir Douglas Robert Steuart Bader (21. helmikuuta 1910 Lontoo – 5. syyskuuta 1982 Lontoo) oli englantilainen lentäjä ja hävittäjä-ässä.


title: Douglas Bader

text: Douglas Bader oli majuri Frederick Roberts Baderin ja Jessie McKenzien nuorempi poika. Vanhemmat avioituivat ja asuivat Intiassa mutta olivat matkoilla Englannissa Douglasin syntyessä. Kolme päivää syntymänsä jälkeen Douglas ja hänen äitinsä sairastuivat tuhkarokkoon. Äidin parannuttua perheen oli palattava Intiaan mutta vasta muutaman kuukauden ikäinen Douglas jätettiin sukulaisten huostaan Man-saarelle. Douglas oli lähes kaksivuotias hänen päästessään vanhempiensa luo Intiaan.


title: Douglas Bader

text: Vuonna 1913 Douglasin isä Frederick Bader luopui toimestaan alkaakseen opiskella lakia ja perhe muutti Englantiin. Maailmansodan alettua Frederick lähetettiin Ranskaan pioneerijoukkojen upseerina. Hän haavoittui vuonna 1917 kranaatin sirpaleesta mutta palasi palvelukseen ja kuoli lopulta vuonna 1922 St. Omerissa vuonna 1917 saamiensa sirpaleiden seurauksena. Äiti avioitui uudelleen kirkkoherra Ernest Hobbsin kanssa ja niin perhe muutti Yorkshireen.


title: Douglas Bader

text: Koulussa Douglas menestyi erityisesti urheilussa. Hän pelasi rugbyä, krikettiä, maahockeytä ja jalkapalloa sekä harrasti nyrkkeilyä ja yleisurheilua. Muita opintoja hän suoritti vain sen verran kuin oli tarpeen välttyäkseen ikävyyksiltä. Vaikka Douglas oli vapaaoppilas, hänen vanhemmillaan oli taloudellisia vaikeuksia pyrkiessään kustantamaan Douglasin ja hänen isoveljensä opinnot. Douglasin onneksi eräs koulun opettajista päätti tukea hänen opintojaan taloudellisesti.


title: Douglas Bader

text: Vuonna 1928 Bader hyväksyttiin Royal Air Forcen kadettikouluun. Hänet nimitettiin vänrikiksi kesällä 1930 ja sijoituspaikaksi määrättiin 23. laivue, joka toimi Kenleyssä.


title: Douglas Bader

text: 23. laivue lensi vuonna 1930 Gloster Gamecock -hävittäjillä. Baderista tuli taitava lentäjä jo tässä vaiheessa ja keväällä 1931 hän edusti laivuettaan muodostelmalennossa Hendonin lentonäytöksessä. Myöhemmin samana vuonna 23. laivue vaihtoi koneensa Bristol Bulldog -koneisiin. 14. joulukuuta 1931 Bader törmäsi Bulldogillaan maahan esittessään taitolentoa matalalla. Kone romuttui täysin ja Baderin molemmat jalat jouduttiin amputoimaan, toinen polven ylä- ja toinen alapuolelta. Hän kuntoutui onnettomuudesta ja opetteli lentämään uudelleen Marcel ja Robert Dessoutterin tekemien jalkaproteesien avulla. Vammansa takia Baderia ei hyväksytty lentävään henkilökuntaan. Palveltuaan lyhyen ajan Duxfordin lentotukikohdan autokuljetusyksikössä hän erosi ilmavoimista ja siirtyi Asiatic Petroleum Companyn, joka oli Shellin ja Royal Dutchin yhteisyritys, ilmailuosaston palvelukseen.


title: Douglas Bader

text: Bader anoi 1930-luvun lopulla pääsyä takaisin ilmavoimien palvelukseen, mutta siihen myönnyttiin vasta toisen maailmansodan sytyttyä. Osoitettuaan lentotaitonsa hänet komennettiin 3. helmikuuta 1940 luutnanttina 19. laivueeseen, joka lensi Supermarine Spitfire -hävittäjillä Duxfordista käsin. Erään kerran lähtiessään lennolle hän unohti Spitfiren potkurin lapakulmat suurelle, jolloin kone ei kohonnutkaan ilmaan, vaan törmäsi kentän päädyssä olevaan kiviaitaan. Kone murskaantui pahasti ja ellei Douglas Baderilla olisi ollut tekojalkoja, hän olisi menettänyt jalkansa. Tästä huolimatta hänet komennettiin kapteenina lentueen päälliköksi 222. laivueeseen, joka oli hiljattain vaihtanut Bristol Blenheiminsä Spitfireiksi. Dunkerquen yllä hän saavutti ensimmäiset ilmavoittonsa.


title: Douglas Bader

text: Dunkerquen evakuoinnin jälkeen kesällä 1940 hänet komennettiin majurina 242. kanadalaislaivueen komentajaksi. Laivue lensi Hawker Hurricane -hävittäjillä aluksi Coltishallista käsin. Hän kehitti Ranskassa pahoja tappioita kokeneen kanadalaislaivueen nopeasti taistelukelpoiseksi. 30. elokuuta 1940 laivue siirtyi Duxfordiin ja samalla taisteluun Britanniasta. Pian Douglas Bader sai kokeilla kolmen laivueen (19., 242. ja 310.) johtamista ilmassa. 13. syyskuuta 1940 hänelle myönnettiin DSO-kunniamerkki ja hänet komennettiin everstiluutnanttina komentamaan 12. eskaaderia, johon liitettiin aiempien laivueiden lisäksi laivueet 302 ja 611. Näin hän oli ylennyt luutnantista everstiluutnantiksi yhden vuoden aikana.


title: Douglas Bader

text: 18. syyskuuta 1940 käydyssä ilmataistelussa Baderin eskaaderi sai 30 varmaa ja kuusi todennäköistä ilmavoittoa kahden vaurioitetun lisäksi; vain muutama saksalaispommittaja selvisi taistelusta kotiin. Lokakuussa 1940 päätti siirtää maihinnousua Englantiin seuraavaan kevääseen ja samaan aikaan Saksan päivähyökkäykset muuttuivat yöpommituksiksi. Näin Baderin eskaaderin muutamat yölentokokemusta omaavat lentäjät joutuivat mukaan yöllisiin torjuntalentoihin. Eräällä niistä Douglas Baderin koneen moottori sammui ja hän joutui pimeässä tuomaan koneensa kentälle lisävauroitta ilman moottorin apua.


title: Douglas Bader

text: Bader ehti saavuttaa Hurricane ja Spitfire -koneilla lentäen 22 ilmavoittoa, ennen kuin hänet ammuttiin alas ilmataistelussa 9. elokuuta 1941.


title: Douglas Bader

text:
Bader hyppäsi laskuvarjolla menettäen jalkaproteesin toisesta jalastaan ja joutui sotavankeuteen.
Hän tapasi siellä paikallisen saksalaisen Luftwaffen rykmentin komentajan Adolf Gallandin, jolta Bader kysyi, voisivatko saksalaiset ottaa yhteyttä britteihin ja pyytää hänen varaproteesiaan Englannista. Galland kysyi asiaa Hermann Göringiltä, joka suostui. Saksalaiset ottivat radiolla yhteyttä britteihin, jotka kuittasivat ilmoituksen.


title: Douglas Bader

text: Englantilaiset toimittivat Blenheim-pommikoneesta pudottamalla Baderille uuden proteesin. Bader itse oli sillä välin karannut, mutta saatiin pian kiinni. Sittemmin hän yritti paeta vankeudesta vielä useita kertoja. Saksalaiset sijoittivat Baderin lopulta vuonna 1942 Colditzin linnaan, josta hän vapautui 15. huhtikuuta 1945.


title: Douglas Bader

text: Bader erosi RAF:sta helmikuussa 1946, jonka jälkeen hän työskenteli Shell-yhtiön palveluksessa. Bader kuoli sydänkohtaukseen vuonna 1982.


title: Douglas Bader

text: Baderin elämään perustuvan elokuvan "Lentäjäsankari" ensi-ilta oli vuonna 1956. Elokuvassa Baderia esitti Kenneth More.


title: Neekerihollanti

text: Neekerihollanti oli kreolikieli, jota puhuttiin Yhdysvaltain Neitsytsaarilla. Kielen superstraatti on hollanti ja tarkemmin Zeelandin murre, mutta se on saanut vaikutteita myös tanskasta, englannista, ranskasta ja afrikkalaisista kielistä. Kieltä kehittivät lähetyssaarnaajat, joita saarille tuli muun muassa Tanskasta ja Määristä. Kielen käyttö alkoi hiipua 1800-luvulla, kun uudet sukupolvet omaksuivat englannin äidinkielekseen. Kirkollismenoissa kieltä käytettiin vuoteen 1830 asti. Viimeinen tunnettu kielen osaaja kuoli 1987. Joitakin jotka puhuvat kieltä toisena kielenään saattaa vielä olla elossa.


title: Neekerihollanti

text: Etkö tiedä mitä se tekee?


title: Neekerihollanti

text: Kun kissa nukkuu, rotat kävelevät lattialla.


title: Loomis

text: Loomis on maailmanlaajuinen käteisen rahan kuljetuksiin ja käsittelyyn erikoistunut itsenäinen pörssiyhtiö. Yrityksen kotipaikka on Tukholmassa Ruotsissa. Loomis AB on Tukholman pörssissä noteerattu monikansallinen rahahuoltopalveluihin keskittynyt suuryritys.


title: Loomis

text: Loomis toimii Euroopassa 20 eri maassa sekä Yhdysvalloissa. Konsernin palveluksessa on noin 25 000 työntekijää yli 370 toimipaikassa. Liikevaihto oli vuonna 2017 noin 1,7 miljardia euroa.


title: Loomis

text: Loomis Suomi on Loomis-konsernin Suomen tytäryhtiö, joka muodostettiin entisen Securitas Arvokuljetus Oy:n pohjalta. Se on erikoistunut kaupan ja pankkien rahahuoltoon, ja toiminta käsittää myös arvokuljetus- sekä laskentakeskuspalveluja. Yrityksen kotipaikka on Helsinki, mutta päätoimitilat sijaitsevat Vantaan Tuupakan Turvalaaksossa Suomen Pankin omistamassa kiinteistössä.


title: Loomis

text: Vuonna 2016 Loomis Suomen henkilökuntaan kuului noin 430 henkeä. Yrityksen liikevaihto oli 26,0 miljoonaa euroa. Toimitusjohtajana oli Harri Veijola.


title: Pasteur Bizimungu

text: Pasteur Bizimungu (s. 1951) on ruandalainen poliitikko. Hän toimi maansa presidenttinä Ruandan isänmaallisen rintaman edustajana vuosina 1994–2000. Hän kuuluu hutuihin.


title: Pasteur Bizimungu

text: Syntyneistä poliittista erimielisyyksistä johtuen Bizimungu erosi presidentin tehtävistä maaliskuussa 2000. Häntä seurasi Paul Kagame.


title: Pasteur Bizimungu

text: Bizimungu alkoi kritisoida uutta hallitusta, ja hänen perustamansa oppositiopuolue "Ubuyanja" kiellettiin pian lainvastaiseksi tulkittuna. Bizimungu joutui kotiarestiin 2002, ja vuonna 2004 hänet tuomittiin viidentoista vuoden vankeuteen. Tuomiosta tehty valitus vuonna 2006 ei mennyt läpi, mutta Kagame armahti hänet 2007.


title: Harri Melin

text: Harri Juhani Melin (s. 9. huhtikuuta 1954 Anjala) on Tampereen yliopiston sosiologian professori. Yhteiskuntatieteiden tohtori Melin toimi vuodesta 2003 Turun yliopiston sosiologian professorina, kunnes hänet valittiin 1. lokakuuta 2008 Tampereen yliopiston sosiologian professorin virkaan. Vuoden 2009 hän toimi yhteiskuntatieteellisen tiedekunnan dekaanina ja vuoden 2010 alusta lukien hän on ollut yliopiston vararehtori . Hänen alaansa on yhteiskunnallisen muutoksen, luokkarakenteen ja työelämän tutkimus. Väitöskirjassaan (Tampereen yliopisto 1996) Melin tarkasteli neuvostoliittolaisia ja venäläisiä yritysjohtajia.


title: Harri Melin

text: Melin on toiminut Edward Westermarckin perintöä vaalivan ja Sosiologia-lehteä julkaisevan The Westermarck Societyn puheenjohtajana vuosina 2001–2003.


title: Orjanruusu

text: Orjanruusu ("Rosa dumalis") on ruusujen sukuun kuuluva pensas.


title: Orjanruusu

text: Orjanruusu voi kasvaa kolme metriä korkeaksi. Varsissa ja oksissa kasvaa koukkupäisiä piikkejä. Lehdet ovat parilehdykkäiset, siniharmaan sävyiset. Kukat ovat noin viisisenttiset, vaaleanpunaiset tai valkoiset, ruusunmarjat soikeat ja melko pehmeät. Orjanruusu muistuttaa paljon koiranruusua. Kurtturuususta sen voi erottaa kiulukan muodon ja kasvutapansa perusteella.